text:
7.2.4.5 κατωτέρω. Πρέπει, κατόπιν, να υποστεί κατά ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων. Μετά τις παραπάνω δοκιμές ο συσπειρωτήρας πρέπει να συνεχίζει να λειτουργεί σωστά και να ικανοποιεί τις προδιαγραφές των σημείων 6.7.3.1.1 και 6.7.3.1.2 ανωτέρω.
 6.7.3.2. Συσπειρωτήρες κατεπείγουσας ασφάλισης
 6.7.3.2.1. Ένας συσπειρωτήρας κατεπείγουσας ασφάλισης πρέπει να ικανοποιεί τις ακόλουθες συνθήκες όταν δοκιμάζεται σύμφωνα με τις προδιαγραφές του σημείου 7.2.4.3:
 6.7.3.2.1.1.
 Πρέπει να ασφαλίζει για τιμή επιβράδυνσης του οχήματος ίση προς 0,45 g·
 6.7.3.2.1.2.
 Δεν πρέπει να ασφαλίζει για τιμή επιτάχυνσης του ιμάντα, που μετριέται κατά τη διεύθυνση εξαγωγής αυτού, κατώτερη των 0,8 g·
 6.7.3.2.1.3.
 Δεν πρέπει να ασφαλίζει όταν εκτρέπεται κατά 12° ή λιγότερο σε οποιαδήποτε διεύθυνση από τη θέση εγκατάστασης που υποδεικνύεται από τον κατασκευαστή του·
 6.7.3.2.1.4.
 Πρέπει να ασφαλίζει όταν εκτρέπεται κατά 27° ή περισσότερο σε οποιαδήποτε διεύθυνση από τη θέση εγκατάστασης που υποδεικνύεται από τον κατασκευαστή του.
 6.7.3.2.2. Στις περιπτώσεις όπου η λειτουργία ενός συσπειρωτήρα εξαρτάται από εξωτερικό σήμα ή πηγή τροφοδοσίας, ο σχεδιασμός του πρέπει να εξασφαλίζει την αυτόματη ασφάλισή του σε περίπτωση βλάβης ή διακοπής του εν λόγω σήματος ή της πηγής τροφοδοσίας.
 6.7.3.2.3. Ένας συσπειρωτήρας κατεπείγουσας ασφάλισης πολλαπλής ευαισθησίας πρέπει να πληροί τις ανωτέρω προδιαγραφές. Επιπλέον, εάν ένας από τους παράγοντες ευαισθησίας συνδέεται με την εξαγωγή του ιμάντα, πρέπει να ασφαλίζει αν η επιτάχυνση του ιμάντα είναι ίση με 1,5 g, όπως η επιτάχυνση αυτή μετριέται κατά τη διεύθυνση εξαγωγής του ιμάντα.
 6.7.3.2.4. Κατά τη διάρκεια των δοκιμών που υποδεικνύονται στα σημεία 6.7.3.2.1.1 και 6.7.3.2.3 ανωτέρω, το μήκος του ιμάντα που δύναται να εκτυλιχθεί πριν να ασφαλίσει ο συσπειρωτήρας δεν πρέπει να υπερβαίνει τα 50 mm ξεκινώντας από το μήκος που προβλέπεται στο σημείο 7.2.4.3.1 κατωτέρω. Στη δοκιμή που αναφέρεται στο σημείο 6.7.3.2.1.2 ανωτέρω, η ασφάλιση δεν λαμβάνει χώρα κατά τη διάρκεια τουλάχιστον των 50 πρώτων χιλιοστομέτρων εκτύλιξης του ιμάντα ξεκινώντας από το μήκος που προβλέπεται στο σημείο 7.2.4.3.1 κατωτέρω.
 6.7.3.2.5. Αν ο συσπειρωτήρας αποτελεί τμήμα μιας ζώνης κάτω της πυέλου, η δύναμη επανατύλιξης του ιμάντα δεν πρέπει να είναι κατώτερη των 7 N, όπως η δύναμη αυτή μετριέται επί του ελεύθερου μήκους μεταξύ του ομοιώματος και του συσπειρωτήρα σύμφωνα με το σημείο 7.2.4.1 κατωτέρω. Αν ο συσπειρωτήρας αποτελεί τμήμα μιας διαγώνιας ζώνης, η δύναμη επανατύλιξης του ιμάντα δεν πρέπει να είναι κατώτερη των 2 N ή δεν πρέπει να υπερβαίνει τα 7 N όταν μετριέται με ανάλογο τρόπο. Αν ο ιμάντας διέρχεται από άξονα μετάδοσης ή τροχαλία, η δύναμη επανατύλιξης πρέπει να μετρηθεί επί του ελεύθερου μήκους μεταξύ του ομοιώματος και του άξονα μετάδοσης ή της τροχαλίας. Αν το σύνολο περιέχει ένα χειροκίνητο ή αυτόματο μηχανισμό που εμποδίζει τον ιμάντα να επανατυλιχθεί πλήρως, ο μηχανισμός αυτός δεν πρέπει να βρίσκεται σε λειτουργία κατά την πραγματοποίηση των εν λόγω μετρήσεων.
 6.7.3.2.6. Ο ιμάντας πρέπει να εκτυλιχθεί από το συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στο σημείο 7.2.4.2., μέχρις ότου συμπληρωθεί μία σειρά 40 000 κύκλων εκτύλιξης και επανατύλιξης. Ο συσπειρωτήρας πρέπει στη συνέχεια να υποβληθεί στις συνθήκες της δοκιμής θερμοκρασίας που παρέχονται


text:
στο σημείο 7.2.7. και στη δοκιμασία διάβρωσης που προβλέπεται στο σημείο 7.1.1, και στη συνέχεια στη δοκιμή αντοχής στη σκόνη που περιγράφεται στο σημείο 7.2.4.5.
 6.7.4. Ιμάντες
 6.7.4.1. Εύρος
 6.7.4.1.1. Το ελάχιστο πλάτος των ιμάντων των συστημάτων συγκράτησης παιδιών που έρχονται σε επαφή με το ομοίωμα πρέπει να είναι 25 mm. Η μέτρηση αυτή πρέπει να πραγματοποιηθεί κατά τη δοκιμή αντοχής στη θραύση που προδιαγράφεται στο σημείο 7.2.5.1 κατωτέρω, χωρίς παύση της λειτουργίας της μηχανής και υπό φόρτιση ίση με 75 % της φόρτισης θραύσης του ιμάντα.
 6.7.4.2. Αντοχή μετά από προσαρμογή στη θερμοκρασία και την υγρασία του περιβάλλοντος
 6.7.4.2.1. Για τα δύο δείγματα ιμάντων που προετοιμάζονται σύμφωνα με το σημείο 7.2.5.2.1, η φόρτιση θραύσης του ιμάντα πρέπει να προσδιορίζεται σύμφωνα με το σημείο 7.2.5.1.2 κατωτέρω.
 6.7.4.2.2. Η διαφορά μεταξύ των φορτίσεων θραύσης των δύο δειγμάτων δεν πρέπει να υπερβαίνει το 10 % της μεγαλύτερης μετρούμενης φόρτισης θραύσης.
 6.7.4.3. Αντοχή έπειτα από ειδική προετοιμασία
 6.7.4.3.1. Για τα δύο δείγματα ιμάντων που προετοιμάζονται σύμφωνα με μία από τις διατάξεις του σημείου 7.2.5.2 κατωτέρω (με την εξαίρεση του σημείου 7.2.5.2.1 κατωτέρω), η φόρτιση θραύσης του ιμάντα πρέπει να είναι τουλάχιστον ίση με το 75 % της μέσης τιμής των φορτίσεων που προσδιορίζονται στη δοκιμή η οποία προβλέπεται στο σημείο 7.2.5.1 κατωτέρω.
 6.7.4.3.2. Επιπροσθέτως, η φόρτιση θραύσης δεν πρέπει να είναι κατώτερη των 3,6 kN για τις συγκρατήσεις των συστημάτων συγκράτησης παιδιών i-Size.
 6.7.4.3.3. Η υπηρεσία έγκρισης τύπου δύναται να παραλείψει μία ή περισσότερες από τις δοκιμές αυτές, αν η σύνθεση του υλικού που χρησιμοποιείται ή οι διαθέσιμες πληροφορίες τις καθιστούν περιττές.
 6.7.4.3.4. Η διαδικασία φθοράς με τριβή του τύπου 1 που ορίζεται στο σημείο 7.2.5.2.6 κατωτέρω πρέπει να διεξάγεται μόνον όταν το αποτέλεσμα της δοκιμής μικροολίσθησης που ορίζεται στο σημείο 7.2.3 κατωτέρω είναι μεγαλύτερο του 50 % του ορίου που καθορίζεται στο σημείο 6.7.2.5.1 ανωτέρω.
 6.7.4.4. Δεν πρέπει να είναι δυνατή η έλξη του συνόλου του ιμάντα διά μέσου μηχανισμών ρύθμισης, πορπών ή σημείων αγκύρωσης.
 6.7.5. Προδιαγραφές για τα εξαρτήματα στερέωσης ISOFIX
 Τα «εξαρτήματα στερέωσης ISOFIX» και οι δείκτες ασφάλισης πρέπει να αντέχουν επαναλαμβανόμενη χρήση και πρέπει να υποβάλλονται, πριν από τη διεξαγωγή της δυναμικής δοκιμής που προβλέπεται στο σημείο 7.1.3. κατωτέρω, σε δοκιμή που περιλαμβάνει 2 000± 5 κύκλους ανοίγματος και κλεισίματος υπό κανονικές συνθήκες χρήσης.
 6.7.5.1.
 Τα εξαρτήματα στερέωσης ISOFIX και οι δείκτες ασφάλισης πρέπει να αντέχουν επαναλαμβανόμενη χρήση και πρέπει να υποβάλλονται, πριν από τη διεξαγωγή της δυναμικής δοκιμής που προβλέπεται στο σημείο 7.1.3., σε δοκιμή που περιλαμβάνει 2 000± 5 κύκλους ανοίγματος και κλεισίματος υπό κανονικές συνθήκες χρήσης.
 6.7.5.2.
 Τα εξαρτήματα στερέωσης ISOFIX πρέπει να διαθέτουν μηχανισμό ασφάλισης που να συμμορφώνεται προς τις απαιτήσεις οι οποίες ορίζονται στα στοιχεία α) ή β) ως ακολούθως:
 α)
 Για την απελευθέρωση του μηχανισμού ασφάλισης του πλήρους καθίσματος πρέπει να απαιτούνται δύο διαδοχικές ενέργειες, η πρώτη από τις οποίες πρέπει να διατηρείται, ενώ διεξάγεται η δεύτερη· ή
 β)
 Η δύναμη ανοίγματος του εξαρτήματος στερέωσης ISOFIX πρέπει να είναι τουλάχιστον 50 N κατά τη δοκιμή σύμφωνα με το σημείο 7.2.8. κατωτέρω.
 6.8. Ταξινόμηση

type: contracts

jurisdiction: EU


text:
6.8.1. Τα συστήματα συγκράτησης παιδιών μπορούν να καλύπτουν κάθε εύρος μεγέθους υπό την προϋπόθεση ότι τηρούνται οι απαιτήσεις για ολόκληρο το εύρος μεγέθους.
 7. ΔΟΚΙΜΕΣ
 7,1. Δοκιμές του συνόλου του συστήματος συγκράτησης παιδιών
 7.1.1. Διάβρωση
 7.1.1.1. Τα μεταλλικά τμήματα του συστήματος συγκράτησης παιδιών πρέπει να τοποθετηθούν εντός ενός θαλάμου δοκιμής, όπως υποδεικνύεται στο παράρτημα 4. Στην περίπτωση συστήματος συγκράτησης που περιέχει συσπειρωτήρα, ο ιμάντας πρέπει να έχει εκτυλιχθεί καθ’ όλο το μήκος του, εκτός 100 ± 3 mm. Εκτός από σύντομες διακοπές που δύνανται να αποδειχθούν απαραίτητες, παραδείγματος χάρη για τον έλεγχο και την προσθήκη του διαλύματος άλατος, η δοκιμή έκθεσης πρέπει να συνεχιστεί χωρίς διακοπή κατά τη διάρκεια μιας περιόδου 50 ± 0,5 ωρών.
 7.1.1.2. Για να συμπληρωθεί η δοκιμή έκθεσης, τα μεταλλικά μέρη του συστήματος συγκράτησης παιδιών πρέπει να πλυθούν προσεκτικά ή να εμβαπτισθούν σε ρέον διαυγές νερό σε θερμοκρασία που δεν πρέπει να υπερβαίνει τους 38 °C, ώστε να αφαιρεθεί κάθε απόθεση άλατος που θα μπορούσε να σχηματιστεί και, στη συνέχεια, να στεγνώσουν σε θερμοκρασία περιβάλλοντος 18 °C έως 25 °C επί 24 ± 1 ώρες πριν εξεταστούν σύμφωνα με το σημείο 6.6.1.2. ανωτέρω.
 7.1.2. Ανατροπή
 7.1.2.1. Το ομοίωμα πρέπει να είναι εξοπλισμένο με την κατάλληλη διάταξη εφαρμογής της φόρτισης, μεταξύ εκείνων που περιγράφονται στο παράρτημα 21. Το ομοίωμα τοποθετείται στα συστήματα συγκράτησης που έχουν εγκατασταθεί σύμφωνα με τον παρόντα κανονισμό και λαμβανομένων υπόψη των οδηγιών του κατασκευαστή και με την τυπική χαλάρωση που προσδιορίζεται στο σημείο 7.1.3.5, με την ίδια εφαρμογή για όλα τα συστήματα.
 7.1.2.2. Το σύστημα συγκράτησης πρέπει να στερεωθεί στον πάγκο δοκιμής ή στο κάθισμα του οχήματος. Το σύνολο του συστήματος συγκράτησης παιδιών πρέπει να περιστραφεί γύρω από οριζόντιο άξονα που περιλαμβάνεται στο μέσο διαμήκες επίπεδο του συστήματος συγκράτησης παιδιών μέσω γωνίας 540° ± 5° με ταχύτητα 2-5 μοιρών/δευτερόλεπτο και να ακινητοποιηθεί σε αυτή τη θέση. Για τους σκοπούς της εν λόγω δοκιμής, τα συστήματα που προορίζονται για χρήση σε ειδικά αυτοκίνητα μπορούν να προσαρτώνται στον πάγκο δοκιμής που περιγράφεται στο παράρτημα 6.
 7.1.2.3. Σε αυτή την στατική ανεστραμμένη θέση, πρέπει να εφαρμοστεί μάζα ισοδύναμη με την τετραπλάσια μάζα του ομοιώματος, καθέτως με φορά προς τα κάτω, σε επίπεδο κάθετο προς τον άξονα περιστροφής, επιπλέον της χρήσης, από το ομοίωμα, της διάταξης εφαρμογής της φόρτισης που περιγράφεται στο παράρτημα 21. Η φόρτιση πρέπει να εφαρμοστεί με τρόπο σταδιακό και ελεγχόμενο, σε ρυθμό που να μην υπερβαίνει την επιτάχυνση βαρύτητας 400 mm/min. Η προβλεπόμενη μέγιστη φόρτιση διατηρείται επί 30 – 0/+ 5 δευτερόλεπτα.
 7.1.2.4. Η φόρτιση απομακρύνεται με ρυθμό όχι μεγαλύτερο των 400 mm/min και μετράται η μετατόπιση.
 7.1.2.5. Ολόκληρο το κάθισμα περιστρέφεται κατά 180° για να επιστρέψει στην αρχική του θέση.
 7.1.2.6. Ο συγκεκριμένος κύκλος δοκιμών επαναλαμβάνεται με περιστροφή προς την αντίθετη διεύθυνση. Με τον άξονα περιστροφής στο οριζόντιο επίπεδο και σε γωνία 90° προς εκείνο των δύο προηγούμενων δοκιμών, η διαδικασία πρέπει να επαναληφθεί και προς τις δύο διευθύνσεις περιστροφής.
 7.1.2.7. Οι εν λόγω δοκιμές πρέπει να πραγματοποιούνται χρησιμοποιώντας τόσο το μικρότερο όσο και το μεγαλύτερο κατάλληλο ομοίωμα της ομάδας ή των


text:
ομάδων για τις οποίες προορίζεται το σύστημα συγκράτησης. Στη διάρκεια του πλήρους κύκλου δοκιμών δεν επιτρέπεται καμία ρύθμιση του ομοιώματος, ούτε των συστημάτων συγκράτησης παιδιών.
 7.1.3. Δυναμική δοκιμή για μετωπική, οπίσθια και πλευρική πρόσκρουση:
 α)
 Η δοκιμή μετωπικής πρόσκρουσης πρέπει να πραγματοποιείται σε συστήματα συγκράτησης παιδιών «i-Size» (ολοκληρωμένο σύστημα συγκράτησης παιδιών ISOFIX, παγκόσμιας αποδοχής) και «ISOFIX για ειδικά οχήματα»·
 β)
 Η δοκιμή οπίσθιας πρόσκρουσης πρέπει να πραγματοποιείται σε συστήματα συγκράτησης παιδιών i-Size και «ISOFIX για ειδικά οχήματα» με μέτωπο προς τα πίσω·
 γ)
 Η δοκιμή πλευρικής πρόσκρουσης πρέπει να πραγματοποιείται μόνο στον πάγκο δοκιμής για τα ολοκληρωμένα συστήματα συγκράτησης παιδιών i-Size ISOFIX παγκόσμιας αποδοχής και για τα συστήματα συγκράτησης παιδιών «ISOFIX για ειδικά οχήματα».
 7.1.3.1. Δοκιμές στην άμαξα και στον πάγκο δοκιμής
 7.1.3.1.1. Δοκιμές μετωπικής και οπίσθιας πρόσκρουσης
 7.1.3.1.1.1. Η άμαξα και ο πάγκος δοκιμής που χρησιμοποιούνται στη δυναμική δοκιμή πρέπει να πληρούν τις προδιαγραφές του παραρτήματος 6 του παρόντος κανονισμού.
 7.1.3.1.1.2. Η άμαξα πρέπει να παραμένει οριζόντια καθ’ όλη τη διάρκεια της επιβράδυνσης ή της επιτάχυνσης.
 7.1.3.1.1.3. Πρέπει να πραγματοποιείται περιστροφή του πάγκου δοκιμής κατά 180° κατά τη διεξαγωγή δοκιμής, σύμφωνα με τις προδιαγραφές της δοκιμής οπίσθιας πρόσκρουσης.
 7.1.3.1.1.4. Κατά τη δοκιμή συστήματος συγκράτησης παιδιών με μέτωπο προς τα πίσω που προορίζεται για χρήση στο εμπρόσθιο κάθισμα, το ταμπλό του οχήματος πρέπει να αντιπροσωπεύεται από άκαμπτη ράβδο προσαρτημένη στην άμαξα κατά τρόπο ώστε όλη η απορρόφηση ενέργειας να λαμβάνει χώρα στο σύστημα συγκράτησης παιδιών.
 7.1.3.1.1.5. Διατάξεις επιβράδυνσης ή επιτάχυνσης
 Ο αιτών πρέπει να επιλέξει τη χρήση μιας από τις δύο ακόλουθες διατάξεις:
 7.1.3.1.1.5.1. Διάταξη δοκιμής επιβράδυνσης:
 Η επιβράδυνση της άμαξας επιτυγχάνεται με τη χρήση της διάταξης που υποδεικνύεται στο παράρτημα 6 του παρόντος κανονισμού ή κάθε άλλης διάταξης που δίνει ισοδύναμα αποτελέσματα. Η συσκευή αυτή πρέπει να είναι σύμφωνη με τις επιδόσεις που υποδεικνύονται στο σημείο 7.1.3.4 κατωτέρω, καθώς και παρακάτω:
 Διαδικασία βαθμονόμησης:
 Η καμπύλη επιβράδυνσης της άμαξας, αν πρόκειται για δοκιμές συστημάτων συγκράτησης παιδιών που πραγματοποιούνται σύμφωνα με το σημείο 7.1.3.1 ανωτέρω, ερματισμένων με αδρανείς μάζες έως 55 kg, ώστε να αναπαράγεται ένα κατειλημμένο σύστημα συγκράτησης παιδιών, και, αν πρόκειται για δοκιμές συστημάτων συγκράτησης παιδιών σε κέλυφος αμαξώματος που πραγματοποιούνται σύμφωνα με το σημείο 7.1.3.2 κατωτέρω, όπου η άμαξα ερματίζεται με τη δομή του οχήματος και αδρανείς μάζες έως (x φορές) 55 kg ώστε να αναπαράγεται ο αριθμός (x) κατειλημμένων συστημάτων συγκράτησης παιδιών, πρέπει να παραμείνει, σε περίπτωση μετωπικής πρόσκρουσης, μέσα στη γραμμοσκιασμένη περιοχή του γραφήματος του προσαρτήματος 1του παραρτήματος 7 του παρόντος κανονισμού, και, σε περίπτωση οπίσθιας πρόσκρουσης, μέσα στη γραμμοσκιασμένη περιοχή του γραφήματος του προσαρτήματος 2 του παραρτήματος 7 του παρόντος κανονισμού.
 Κατά τη διάρκεια της βαθμονόμησης της διάταξης ακινητοποίησης, η απόσταση ακινητοποίησης πρέπει να είναι 650 ± 30 mm για μετωπική πρόσκρουση και 275 ± 20 mm για οπίσθια πρόσκρουση.
 Συνθήκες δυναμικής δοκιμής κατά τη διάρκεια της δοκιμής:
 Για μετωπική και οπίσθια πρόσκρουση, η επιβράδυνση πρέπει να επιτευχθεί με τη συσκευή βαθμονομημένη, όπως προαναφέρθηκε· ωστόσο:
 α)
 Η καμπύλη επιβράδυνσης δεν πρέπει να έχει υπέρβαση χρονικής διάρκειας περισσότερο από 3 ms των χαμηλότερων ορίων των απαιτήσεων


text:
απόδοσης·
 β)
 Αν οι ανωτέρω δοκιμές έγιναν με μεγαλύτερη ταχύτητα και/ή αν η καμπύλη επιβράδυνσης υπερέβη το ανώτερο επίπεδο της γραμμοσκιασμένης περιοχής και το σύστημα συγκράτησης παιδιών πληροί τις απαιτήσεις, η δοκιμή θεωρείται ικανοποιητική.
 7.1.3.1.1.5.2. Διάταξη δοκιμής της επιτάχυνσης
 Συνθήκες δυναμικής δοκιμής:
 Για μετωπική πρόσκρουση, η άμαξα πρέπει να προωθείται έτσι ώστε, στη διάρκεια της δοκιμής, η συνολική μεταβολή της ταχύτητάς της ΔV να είναι 52 + 0 – 2 km/h και η καμπύλη επιτάχυνσής της να βρίσκεται μέσα στη γραμμοσκιασμένη περιοχή του γραφήματος του προσαρτήματος 1 του παραρτήματος 7 και να παραμένει πάνω από το τμήμα που ορίζεται από τις συντεταγμένες (5 g, 10 ms) και (9 g, 20 ms). Η έναρξη της πρόσκρουσης (T0) ορίζεται σύμφωνα με το ISO 17 373 για επίπεδο επιτάχυνσης 0,5 g.
 Για οπίσθια πρόσκρουση, η άμαξα πρέπει να προωθείται έτσι ώστε, στη διάρκεια της δοκιμής, η συνολική μεταβολή της ταχύτητάς της ΔV να είναι 32 + 2 – 0 km/h και η καμπύλη επιτάχυνσής της να βρίσκεται μέσα στη γραμμοσκιασμένη περιοχή του γραφήματος του προσαρτήματος 2 του παραρτήματος 7 και να παραμένει πάνω από το τμήμα που ορίζεται από τις συντεταγμένες (5 g, 5 ms) και (10 g, 10 ms). Η έναρξη της πρόσκρουσης (T0) ορίζεται σύμφωνα με το ISO 17 373 για επίπεδο επιτάχυνσης 0,5 g.
 Παρά την εκπλήρωση των ανωτέρω απαιτήσεων, η τεχνική υπηρεσία πρέπει να χρησιμοποιεί μάζα άμαξας (εξοπλισμένης με τον πάγκο δοκιμής της), όπως ορίζεται στο σημείο 1 του παραρτήματος 6, ανώτερη των 380 kg.
 Ωστόσο, αν οι ανωτέρω δοκιμές έγιναν με μεγαλύτερη ταχύτητα και/ή αν η καμπύλη επιτάχυνσης υπερέβη το ανώτερο επίπεδο της γραμμοσκιασμένης περιοχής και το σύστημα συγκράτησης παιδιών πληροί τις απαιτήσεις, η δοκιμή θεωρείται ικανοποιητική.
 7.1.3.1.1.6. Πρέπει να λαμβάνονται οι εξής μετρήσεις:
 7.1.3.1.1.6.1.
 η ταχύτητα της άμαξας αμέσως πριν από την πρόσκρουση (μόνο για έλκηθρα επιβράδυνσης, που χρειάζονται για τον υπολογισμό της απόστασης ακινητοποίησης)·
 7.1.3.1.1.6.2.
 η απόσταση ακινητοποίησης (μόνο για έλκηθρα επιβράδυνσης), που μπορεί να υπολογιστεί με διπλή ολοκλήρωση της καταγραφείσας επιβράδυνσης του ελκήθρου·
 7.1.3.1.1.6.3.
 η μετατόπιση της κεφαλής του ομοιώματος στην κάθετη και οριζόντια διεύθυνση των δοκιμών με όλα τα ομοιώματα της σειράς Q που είναι αναγκαία για τη συγκεκριμένη ένδειξη i-Size τουλάχιστον για τα πρώτα 300 ms·
 7.1.3.1.1.6.4.
 Οι παράμετροι που απαιτούνται για τη διενέργεια της εκτίμησης του τραυματισμού με βάση τα κριτήρια τα οποία αναφέρονται στο σημείο 6.6.4.3.1. ανωτέρω τουλάχιστον για τα πρώτα 300 ms·
 7.1.3.1.1.6.5.
 Η επιτάχυνση ή επιβράδυνση της άμαξας τουλάχιστον για τα πρώτα 300 ms.
 7.1.3.1.1.7. Μετά την πρόσκρουση, το σύστημα συγκράτησης παιδιών πρέπει να υποβάλλεται σε οπτικό έλεγχο χωρίς άνοιγμα της πόρπης, ώστε να διαπιστωθεί αν υπάρχει βλάβη ή ρήξη.
 7.1.3.1.2. Οπίσθια πρόσκρουση
 7.1.3.1.2.1. Πρέπει να πραγματοποιείται περιστροφή του καθίσματος δοκιμής κατά 180° κατά τη διεξαγωγή δοκιμής της συμμόρφωσής του, σύμφωνα με τις προδιαγραφές της δοκιμής οπίσθιας πρόσκρουσης.
 7.1.3.1.2.2. Κατά τη δοκιμή συστήματος συγκράτησης παιδιών με μέτωπο προς τα πίσω που προορίζεται για χρήση στο εμπρόσθιο κάθισμα, το ταμπλό του οχήματος θα αντιπροσωπεύεται από άκαμπτη ράβδο προσαρτημένη στην άμαξα κατά τρόπο ώστε όλη η απορρόφηση ενέργειας να λαμβάνει χώρα


text:
στο σύστημα συγκράτησης παιδιών.
 7.1.3.1.2.3. Οι συνθήκες επιβράδυνσης πρέπει να ικανοποιούν τις προδιαγραφές του παραρτήματος 7 προσάρτημα 2.
 Οι συνθήκες επιτάχυνσης πρέπει να ικανοποιούν τις προδιαγραφές του προσαρτήματος 2 του παραρτήματος 7.
 7.1.3.1.2.4. Οι μετρήσεις που διεξάγονται πρέπει να είναι παρόμοιες με εκείνες των σημείων 7.1.3.1.1.4 έως 7.1.3.1.1.5. ανωτέρω.
 7.1.3.1.3. Πλευρική πρόσκρουση
 7.1.3.1.3.1. Πρέπει να πραγματοποιείται περιστροφή του πάγκου δοκιμής κατά 90° κατά τη διεξαγωγή δοκιμής σύμφωνα με τις προδιαγραφές της δοκιμής πλευρικής πρόσκρουσης.
 7.1.3.1.3.2. Οι κάτω αγκυρώσεις ISOFIX πρέπει να είναι κινητές προς τη διεύθυνση Υ′ για την αποφυγή της φθοράς των εξαρτημάτων και του εξοπλισμού δοκιμής. Οι αγκυρώσεις ISOFIX πρέπει να στερεώνονται σε ένα σύστημα ολίσθησης που να επιτρέπει κίνηση 200 mm – 0 mm + 50 mm.
 7.1.3.1.3.3. Η φόρτιση της πλευρικής πρόσκρουσης του συστήματος συγκράτησης παιδιών πρέπει να δημιουργείται από ένα φάτνωμα πόρτας, όπως ορίζεται στο προσάρτημα 3 του παραρτήματος 6. Η επιφάνεια του φατνώματος πρέπει να είναι καλυμμένη με επενδυτική πλήρωση, όπως ορίζεται στο προσάρτημα 3 του παραρτήματος 6·
 7.1.3.1.3.4. Η διάταξη δοκιμής πρέπει να επαναλαμβάνει σχετική ταχύτητα μεταξύ του φατνώματος της πόρτας και του πάγκου δοκιμής σύμφωνα με το προσάρτημα 3 του παραρτήματος 7. Το μέγιστο βάθος εισχώρησης του φατνώματος της πόρτας ορίζεται στο προσάρτημα 3 του παραρτήματος 6. Η σχετική ταχύτητα μεταξύ του φατνώματος της πόρτας και του πάγκου δοκιμής δεν πρέπει να επηρεάζεται από την επαφή με το ΣΣΠ και πρέπει να παραμένει εντός του εύρους τιμών που καθορίζεται στο προσάρτημα 3 του παραρτήματος 7. Σε μια δοκιμή όπου η πόρτα είναι εν στάσει σε χρόνο t0, η πόρτα πρέπει να είναι σταθερή και η ταχύτητα εδάφους του ομοιώματος σε χρόνο t0 πρέπει να είναι μεταξύ 6,375 m/s και 7,25 m/s. Σε μια δοκιμή όπου η πόρτα κινείται την στιγμή t0, η ταχύτητα εδάφους της πόρτας πρέπει να παραμένει εντός του εύρους τιμών που καθορίζεται στο προσάρτημα 3 του παραρτήματος 7, τουλάχιστον έως ότου σημειωθεί η μέγιστη εισχώρηση, και το ομοίωμα πρέπει να είναι σε στάση σε χρόνο t0.
 7.1.3.1.3.5. Το ΣΣΠ πρέπει να υπόκειται σε δοκιμές στην πλέον ορθή του θέση.
 7.1.3.1.3.6. Σε χρόνο t0, όπως ορίζεται στο προσάρτημα 3 του παραρτήματος 7, το ομοίωμα πρέπει να είναι στην αρχική του θέση, όπως ορίζεται στο σημείο 7.1.3.5.2.1. κατωτέρω.
 7.1.3.2. Δοκιμές σε άμαξα και κέλυφος του αμαξώματος του οχήματος
 7.1.3.2.1. Για τις δοκιμές μετωπικής πρόσκρουσης
 7.1.3.2.1.1. Η μέθοδος που χρησιμοποιείται για τη συγκράτηση του οχήματος κατά τη διάρκεια της δοκιμής δεν πρέπει να έχει ως αποτέλεσμα την ενίσχυση των αγκυρώσεων των καθισμάτων ή των ζωνών ασφαλείας που απαιτούνται για τη στερέωση του συστήματος συγκράτησης παιδιών ή την ελάττωση της κανονικής παραμόρφωσης της δομής. Δεν πρέπει να χρησιμοποιηθεί κανένα τμήμα του οχήματος το οποίο, περιορίζοντας την προς τα εμπρός κίνηση του ομοιώματος, θα ελαττώσει τις φορτίσεις που επιβάλλονται επί του συστήματος συγκράτησης παιδιών κατά τη διάρκεια της δοκιμής. Τα τμήματα της δομής που εξαιρούνται δύναται να αντικατασταθούν από τμήματα ισοδύναμης αντοχής, με τον όρο ότι δεν εμποδίζουν την κίνηση του ομοιώματος.
 7.1.3.2.1.2. Μια διάταξη στερέωσης πρέπει να θεωρείται ικανοποιητική αν δεν έχει κανένα


text:
αποτέλεσμα επί μιας επιφάνειας που καλύπτει ολόκληρο το πλάτος της δομής και αν το όχημα ή η δομή έχει εμπλακεί ή ακινητοποιηθεί έμπροσθεν σε απόσταση όχι μικρότερη των 500 mm από το σημείο αγκύρωσης του συστήματος συγκράτησης. Όπισθεν, η δομή πρέπει να συγκρατηθεί σε μία ικανή απόσταση προς τα πίσω των σημείων αγκύρωσης για να πληροί τις απαιτήσεις του σημείου 7.1.3.2.1.1 ανωτέρω.
 7.1.3.2.1.3. Το κάθισμα του οχήματος και το σύστημα συγκράτησης παιδιών πρέπει να προσαρμόζονται και να τοποθετούνται στη θέση που θεωρείται, από την τεχνική υπηρεσία που είναι επιφορτισμένη με τις δοκιμές έγκρισης, ότι παρέχει τις πιο αντίξοες συνθήκες αντοχής τις συμβατές με την εγκατάσταση του ομοιώματος εντός του οχήματος. Εντός του πρακτικού πρέπει να αναφέρονται οι θέσεις του ερεισίνωτου και του συστήματος συγκράτησης παιδιών. Το ερεισίνωτο του καθίσματος, αν είναι ρυθμιζόμενης κλίσης, πρέπει να ασφαλιστεί σύμφωνα με τις εξειδικεύσεις του κατασκευαστή ή, ελλείψει τέτοιων εξειδικεύσεων, να ασφαλιστεί κατά τρόπο ώστε να σχηματίζει μία πραγματική γωνία όσον το δυνατόν πλησιέστερη προς 25°.
 7.1.3.2.1.4. Εκτός αν απαιτείται άλλως από τις οδηγίες προσαρμογής και χρήσης, το εμπρόσθιο κάθισμα πρέπει να τοποθετείται στην πλέον προωθημένη θέση κανονικής χρήσης για τα συστήματα συγκράτησης παιδιών που προορίζονται για τα εμπρόσθια καθίσματα, και στην πλέον οπίσθια θέση για εκείνα που προορίζονται για τα οπίσθια καθίσματα.
 7.1.3.2.1.5. Οι συνθήκες επιβράδυνσης πρέπει να ικανοποιούν τις προδιαγραφές του σημείου 7.1.3.4 κατωτέρω. Ο πάγκος δοκιμής πρέπει να είναι το κάθισμα του οχήματος.
 7.1.3.2.1.6. Πρέπει να λαμβάνονται οι εξής μετρήσεις:
 7.1.3.2.1.6.1.
 η ταχύτητα της άμαξας αμέσως πριν από την πρόσκρουση (μόνο για έλκηθρα επιβράδυνσης, που χρειάζονται για τον υπολογισμό της απόστασης ακινητοποίησης)·
 7.1.3.2.1.6.2.
 η απόσταση ακινητοποίησης (μόνο για έλκηθρα επιβράδυνσης), που μπορεί να υπολογιστεί με διπλή ολοκλήρωση της καταγραφείσας επιβράδυνσης του ελκήθρου·
 7.1.3.2.1.6.3.
 Οποιαδήποτε επαφή της κεφαλής του ομοιώματος με το εσωτερικό του κελύφους του αμαξώματος·
 7.1.3.2.1.6.4.
 Οι παράμετροι που απαιτούνται για τη διενέργεια της εκτίμησης του τραυματισμού με βάση τα κριτήρια τα οποία αναφέρονται στο σημείο 6.6.4.3.1. ανωτέρω τουλάχιστον για τα πρώτα 300 ms·
 7.1.3.2.1.6.5.
 Η επιτάχυνση ή επιβράδυνση της άμαξας και του κελύφους του αμαξώματος του οχήματος τουλάχιστον για τα πρώτα 300 ms.
 7.1.3.2.1.7. Έπειτα από την πρόσκρουση, το σύστημα συγκράτησης παιδιών πρέπει να υποβάλλεται σε οπτικό έλεγχο χωρίς άνοιγμα της πόρπης για να διαπιστωθεί αν υπάρχει βλάβη.
 7.1.3.2.2. Για τις δοκιμές οπίσθιας πρόσκρουσης
 7.1.3.2.2.1. Πρέπει να πραγματοποιείται περιστροφή του κελύφους του αμαξώματος κατά 180° στην άμαξα δοκιμής.
 7.1.3.2.2.2. Οι προδιαγραφές είναι ίδιες με εκείνες της μετωπικής πρόσκρουσης (σημεία 7.1.3.2.1.1. έως 7.1.3.2.1.5. ανωτέρω).
 7.1.3.3. Κατά τη δοκιμή με το πλήρες όχημα
 7.1.3.3.1. Οι συνθήκες επιβράδυνσης πρέπει να ικανοποιούν τις προδιαγραφές του σημείου 7.1.3.4 κατωτέρω.
 7.1.3.3.2. Για τις δοκιμές μετωπικής πρόσκρουσης, η διαδικασία θα είναι η περιγραφόμενη στο παράρτημα 9 του παρόντος κανονισμού.
 7.1.3.3.3. Για τις δοκιμές οπίσθιας πρόσκρουσης, η διαδικασία θα είναι η περιγραφόμενη στο παράρτημα 10 του παρόντος κανονισμού.
 7.1.3.3.4. Πρέπει να λαμβάνονται οι εξής μετρήσεις:
 7.1.3.3.4.1.
 Η ταχύτητα του οχήματος/της σφύρας κρούσης αμέσως πριν από την πρόσκρουση (μόνο για έλκηθρα επιβράδυνσης, που χρειάζεται για τον υπολογισμό της απόστασης ακινητοποίησης)·
 7.1.3.3.4.2.
 Οποιαδήποτε επαφή της κεφαλής του ομοιώματος με


text:
το εσωτερικό του οχήματος·
 7.1.3.3.4.3.
 οι παράμετροι που απαιτούνται για τη διενέργεια της εκτίμησης του τραυματισμού με βάση τα κριτήρια τα οποία αναφέρονται στο σημείο 6.6.4.3.1. ανωτέρω τουλάχιστον για τα πρώτα 300 ms.
 7.1.3.3.5. Τα εμπρόσθια καθίσματα, αν είναι ρυθμιζόμενης κλίσης, πρέπει να ασφαλιστούν σύμφωνα με τις εξειδικεύσεις του κατασκευαστή ή, ελλείψει τέτοιων εξειδικεύσεων, να ασφαλιστούν κατά τρόπο ώστε να σχηματίζουν μια πραγματική γωνία όσον το δυνατόν πλησιέστερη προς 25°.
 7.1.3.3.6. Έπειτα από την πρόσκρουση, το σύστημα συγκράτησης παιδιών πρέπει να υποβάλλεται σε οπτικό έλεγχο χωρίς άνοιγμα της πόρπης για να διαπιστωθεί αν υπάρχει βλάβη ή ρήξη.
 7.1.3.4. Οι συνθήκες της δυναμικής δοκιμής συνοψίζονται στον πίνακα 4:
 Πίνακας 4
 Μετωπική πρόσκρουση
 Οπίσθια πρόσκρουση
 Πλευρική πρόσκρουση
 Δοκιμή
 Σύστημα συγκράτησης
 Ταχύτητα km/h
 Παλμός δοκιμής αριθ.
 Απόσταση ακινητοποίησης κατά τη δοκιμή (mm)
 Ταχύτητα km/h
 Παλμός δοκιμής αριθ.
 Απόσταση ακινητοποίησης κατά τη δοκιμή (mm)
 Σχετική ταχύτητα πόρτας/πάγκου
 Απόσταση ακινητοποίησης κατά τη δοκιμή (mm) Μέγιστη εισχώρηση
 Άμαξα με πάγκο δοκιμής
 Μέτωπο προς τα πλάγια
 50 + 0
 – 2
 1
 650 ± 50
 ΔΕ
 ΔΕ
 ΔΕ
 3
 250 ± 50
 Μέτωπο προς τα πλάγια
 50 + 0
 – 2
 1
 650 ± 50
 30 + 2
 – 0
 2
 275 ± 25
 3
 250 ± 50
 Μέτωπο προς τα πλάγια
 50 + 0
 – 2
 1
 650 ± 50
 30 + 2
 – 0
 2
 275 ± 25
 3
 250 ± 50
 Παλμός δοκιμής αριθ. 1 – Όπως περιγράφεται στο παράρτημα 7 / Προσάρτημα 1 – Μετωπική πρόσκρουση.
 Παλμός δοκιμής αριθ. 2 – Όπως περιγράφεται στο παράρτημα 7 / Προσάρτημα 2 – Οπίσθια πρόσκρουση.
 Εύρος ταχύτητας δοκιμής αριθ. 3 – Όπως περιγράφεται στο παράρτημα 7 / Προσάρτημα 3 – Πλευρική πρόσκρουση
 ΔΕ: δεν εφαρμόζεται
 7.1.3.5. Ομοιώματα δυναμικής δοκιμής
 7.1.3.5.1. Το σύστημα συγκράτησης παιδιών πρέπει να υποβάλλεται σε δοκιμές με τη χρήση των ομοιωμάτων που προβλέπονται από το παράρτημα 8 του παρόντος κανονισμού.
 7.1.3.5.2. Εγκατάσταση του ομοιώματος για μετωπική και οπίσθια πρόσκρουση
 7.1.3.5.2.1. Εγκατάσταση ενός συστήματος συγκράτησης παιδιών στον πάγκο δοκιμής.
 Το κενό σύστημα συγκράτησης παιδιών ISOFIX πρέπει να είναι συνδεδεμένο στο σύστημα αγκυρώσεων ISOFIX.
 Η στερέωση των εξαρτημάτων ISOFIX στις κάτω αγκυρώσεις ISOFIX πρέπει να επιτρέπεται, για να μετακινηθεί το μη κατειλημμένο σύστημα συγκράτησης παιδιών προς τις εν λόγω αγκυρώσεις.
 Επιπρόσθετη δύναμη 135 +/– 15N πρέπει να εφαρμόζεται σε επίπεδο παράλληλο προς την επιφάνεια του μαξιλαριού του καθίσματος δοκιμής. Η δύναμη πρέπει να εφαρμόζεται κατά μήκος του άξονα του συστήματος συγκράτησης παιδιών και σε ύψος όχι μεγαλύτερο από 100 mm πάνω από το μαξιλάρι.
 Αν υπάρχει άνω σημείο πρόσδεσης, πρέπει να προσαρμόζεται κατά τρόπον ώστε να επιτυγχάνεται τάση (δύναμη) υπό φορτίο της τάξης των 50 +/– 5N. Εναλλακτικά, αν υπάρχει διάταξη παρεμπόδισης περιστροφής, πρέπει να προσαρμόζεται ανάλογα με τις οδηγίες του κατασκευαστή του συστήματος συγκράτησης παιδιών.
 Ο άξονας του συστήματος συγκράτησης παιδιών πρέπει να είναι ευθυγραμμισμένος με τον άξονα του πάγκου δοκιμής.
 Το ομοίωμα πρέπει να τοποθετηθεί στο σύστημα συγκράτησης παιδιών χωριστά από το ερεισίνωτο του καθίσματος μέσω ενός εύκαμπτου αποστάτη. Ο αποστάτης πρέπει να έχει πάχος 2,5 cm και πλάτος 6 cm. Πρέπει να


text:
έχει μήκος ίσο με το ύψος του ώμου, μείον το ύψος μηρών, αμφότερα στην καθήμενη θέση, και να είναι σχετικός με το μέγεθος του ομοιώματος που υποβάλλεται σε δοκιμή. Το προκύπτον ύψος του αποστάτη περιλαμβάνεται στον κατωτέρω πίνακα για τα διάφορα μεγέθη ομοιωμάτων. Το ερεισίνωτο πρέπει να ακολουθεί όσο το δυνατόν εγγύτερα την καμπυλότητα του καθίσματος, ενώ το κάτω άκρο της πρέπει να βρίσκεται στο ύψος της ένωσης των γοφών του ομοιώματος.
 Q0
 Q1
 Q1,5
 Q3
 Q6
 Q10 (στόχοι σχεδιασμού)
 Διαστάσεις σε mm
 Ύψος του αποστάτη για την τοποθέτηση του ομοιώματος
 229 ± 2
 237 ± 2
 250 ± 2
 270 ± 2
 359 ± 2
 Ρυθμίστε τη ζώνη σύμφωνα με τις οδηγίες του κατασκευαστή, αλλά σε φόρτιση 250 ± 25 N άνω της δύναμης του μηχανισμού ρύθμισης, με γωνία παραμόρφωσης του ιμάντα στον μηχανισμό ρύθμισης 45 ± 5°, ή εναλλακτικά, με τη γωνία που καθορίζεται από τον κατασκευαστή.
 Στη συνέχεια, ο αποστάτης αφαιρείται και το ομοίωμα ωθείται προς το ερεισίνωτο του καθίσματος. Η χαλάρωση κατανέμεται ομοιόμορφα σε όλο το μήκος της ζώνης τύπου σαγής.
 Το διαμήκες επίπεδο που διέρχεται διά μέσου του άξονα του ομοιώματος πρέπει να βρίσκεται στο μέσο της απόστασης μεταξύ των δύο κατώτερων αγκυρώσεων ζώνης, ωστόσο, θα πρέπει να λαμβάνεται επίσης υπόψη το σημείο 7.1.3.2.1.3 ανωτέρω.
 Μετά την εγκατάσταση, η θέση του ομοιώματος πρέπει να ρυθμίζεται έτσι ώστε:
 Ο άξονας του ομοιώματος και ο άξονας του συστήματος συγκράτησης παιδιών πρέπει να ευθυγραμμίζονται απολύτως με τον άξονα του πάγκου δοκιμής.
 Οι βραχίονες του ομοιώματος πρέπει να τοποθετούνται συμμετρικά. Οι αγκώνες πρέπει να τοποθετούνται κατά τέτοιον τρόπο ώστε τα άνω άκρα των βραχιόνων να ευθυγραμμίζονται στενά με το στέρνο.
 Τα χέρια πρέπει να τοποθετούνται επί των μηρών.
 Τα πόδια πρέπει να τοποθετούνται παράλληλα μεταξύ τους ή τουλάχιστον συμμετρικά.
 Για την πλευρική πρόσκρουση, πρέπει να λαμβάνονται θετικά μέτρα για να εξασφαλίζεται η διατήρηση της σταθερότητας του ομοιώματος έως τη χρονική στιγμή t0 και αυτό πρέπει να επιβεβαιώνεται με ανάλυση βίντεο. Κάθε μέσο που χρησιμοποιείται για τη σταθεροποίηση του ομοιώματος πριν από τη χρονική στιγμή t0 δεν πρέπει να επηρεάζει την κινηματική του ομοιώματος μετά τη χρονική στιγμή t0.
 Καθώς το αφρολέξ του μαξιλαριού του καθίσματος δοκιμής θα συμπιεστεί μετά την εγκατάσταση του συστήματος συγκράτησης παιδιών, η δυναμική δοκιμή πρέπει να πραγματοποιηθεί το αργότερο εντός 10 λεπτών από την εγκατάσταση.
 Προκειμένου να επανέλθει το μαξιλάρι του καθίσματος δοκιμής, η ελάχιστη περίοδος μεταξύ δύο δοκιμών στις οποίες χρησιμοποιείται το ίδιο μαξιλάρι καθίσματος δοκιμής πρέπει να είναι 20 λεπτά.
 Παράδειγμα για την ευθυγράμμιση των βραχιόνων:
 7.1.3.6. Ένδειξη i-Size
 Οι δυναμικές δοκιμές πρέπει να διεξάγονται με το μεγαλύτερο ομοίωμα και το μικρότερο ομοίωμα, όπως ορίζονται στους ακόλουθους πίνακες, σύμφωνα με την κλίμακα μεγέθους που προσδιορίζεται από τον κατασκευαστή του συστήματος συγκράτησης παιδιών.
 Πίνακας 6
 Κριτήρια επιλογής ομοιώματος ανάλογα με το εύρος
 Ένδειξη εύρους μεγέθους
 ≤ 60
 60 < × ≤ 75
 75 < × ≤ 87
 87 < × ≤ 105
 105 < × ≤ 125
 > 125
 Ομοίωμα
 Q0
 Q1
 Q1,5
 Q3
 Q6
 Q10
 Όταν το σύστημα συγκράτησης παιδιών απαιτεί ουσιαστική τροποποίηση


text:
για διάφορα μεγέθη (π.χ., μετατρεπόμενο σύστημα συγκράτησης παιδιών) ή αν το εύρος μεγέθους καλύπτει πάνω από 3 κατηγορίες μεγέθους, πρέπει να δοκιμάζεται σχετικό ενδιάμεσο ομοίωμα (ομοιώματα) επιπλέον του ομοιώματος (ομοιωμάτων) που ορίζεται ανωτέρω.
 7.1.3.6.1. Αν το σύστημα συγκράτησης παιδιών έχει σχεδιαστεί για δύο ή περισσότερα παιδιά, πρέπει να πραγματοποιηθεί μια δοκιμή με το ομοίωμα μεγαλύτερου βάρους να καταλαμβάνει όλες τις θέσεις του καθίσματος. Πρέπει να πραγματοποιηθεί μια δεύτερη δοκιμή με τα ομοιώματα μικρότερου και μεγαλύτερου βάρους που προσδιορίζονται ανωτέρω. Οι δοκιμές πρέπει να πραγματοποιούνται με χρήση του πάγκου δοκιμής όπως εμφαίνεται στο σχήμα 3 του προσαρτήματος 3 του παραρτήματος 6. Το εργαστήριο που διεξάγει τη δοκιμή μπορεί να προσθέσει, αν το κρίνει κατάλληλο, μια τρίτη δοκιμή με οποιονδήποτε συνδυασμό ομοιωμάτων ή κενών θέσεων καθίσματος.
 7.1.3.6.2. Εάν σε ένα σύστημα συγκράτησης παιδιών ISOFIX i-Size χρησιμοποιείται άνω σημείο πρόσδεσης, πρέπει να διεξάγεται μία δοκιμή με το μικρότερο ομοίωμα στη μικρότερη απόσταση από το άνω σημείο πρόσδεσης (σημείο αγκύρωσης G1). Πρέπει επίσης να διεξάγεται και δεύτερη δοκιμή με το βαρύτερο ομοίωμα στη μεγαλύτερη απόσταση από το άνω σημείο πρόσδεσης (σημείο αγκύρωσης G2). Το άνω σημείο πρόσδεσης ρυθμίζεται κατά τρόπον ώστε να επιτυγχάνεται τάση υπό φορτίο της τάξης των 50 ± 5 Ν. Για την πλευρική πρόσκρουση, το σύστημα συγκράτησης παιδιών ISOFIX πρέπει να υποβάλλεται σε δοκιμή μόνο στη μικρότερη απόσταση από το άνω σημείο πρόσδεσης.
 7.1.3.6.3. Αν το σύστημα συγκράτησης παιδιών i-Size χρησιμοποιεί διάταξη παρεμπόδισης περιστροφής ως διάταξη αντιπεριστροφής, οι δυναμικές δοκιμές που αναφέρονται στη συνέχεια πρέπει να διεξάγονται ως εξής:
 α)
 Οι δοκιμές μετωπικής πρόσκρουσης πρέπει να διεξάγονται με τη διάταξη παρεμπόδισης περιστροφής ρυθμισμένη στη μέγιστη ρύθμισή της που είναι συμβατή με τη θέση της έδρας δαπέδου της άμαξας. Οι δοκιμές οπίσθιας πρόσκρουσης πρέπει να διεξάγονται στη δυσμενέστερη θέση η οποία επιλέγεται από την τεχνική υπηρεσία. Κατά τη διάρκεια των δοκιμών, η διάταξη παρεμπόδισης περιστροφής πρέπει να στηρίζεται από την έδρα δαπέδου της άμαξας όπως περιγράφεται στο παράρτημα 6 προσάρτημα 3 σχήμα 2·
 β)
 Στην περίπτωση διατάξεων παρεμπόδισης περιστροφής εκτός του επιπέδου συμμετρίας, η αρμόδια για τη δοκιμή τεχνική υπηρεσία επιλέγει τη δυσμενέστερη περίπτωση·
 γ)
 Στην περίπτωση της κατηγορίας «ISOFIX για ειδικά οχήματα», η διάταξη παρεμπόδισης περιστροφής πρέπει να ρυθμίζεται όπως ορίζεται από τον κατασκευαστή του συστήματος συγκράτησης παιδιών·
 δ)
 Το μήκος μιάς διάταξης παρεμπόδισης περιστροφής πρέπει να μπορεί να ρυθμίζεται κατά τρόπον ώστε να είναι σε θέση να καλύψει το πλήρες εύρος των επιπέδων έδρας δαπέδου που επιτρέπονται από τον κανονισμό αριθ. 16, παράρτημα 17 για τα καθίσματα αυτοκινήτου που πρέπει να εγκριθούν για την εγκατάσταση συστημάτων συγκράτησης παιδιών i-Size.
 7.1.3.6.4. Η δοκιμή που ορίζεται στο σημείο 6.6.4.1.6.2 ανωτέρω πρέπει να διεξάγεται μόνο με το μεγαλύτερο ομοίωμα για το οποίο έχει σχεδιαστεί το σύστημα συγκράτησης παιδιών.
 7,2. Δοκιμές επιμέρους στοιχείων
 7.2.1. Πόρπη
 7.2.1.1. Δοκιμή ανοίγματος υπό φόρτιση
 7.2.1.1.1. Για την εν λόγω δοκιμή πρέπει να χρησιμοποιείται ένα σύστημα συγκράτησης παιδιών που έχει ήδη υποβληθεί στη δυναμική δοκιμασία που περιγράφεται στο σημείο 7.1.3 ανωτέρω.
 7.2.1.1.2. Το σύστημα συγκράτησης παιδιών πρέπει να αφαιρείται από την άμαξα δοκιμής ή το όχημα χωρίς να ανοιχθεί


text:
η πόρπη. Πρέπει να εφαρμόζεται δύναμη 200 ± 2 N επί της πόρπης. Εάν η πόρπη είναι στερεωμένη σε άκαμπτο στέλεχος, η δύναμη πρέπει να ασκείται κατά τρόπο ώστε να επιτυγχάνεται η γωνία που σχηματίζεται μεταξύ της πόρπης και του άκαμπτου στελέχους κατά τη διάρκεια της δυναμικής δοκιμής.
 7.2.1.1.3. Πρέπει να εφαρμόζεται φόρτιση με ταχύτητα 400 ± 20 mm/min στο γεωμετρικό κέντρο του κομβίου χειρισμού του ανοίγματος της πόρπης κατά ένα σταθερό άξονα παράλληλο προς την αρχική θέση της κίνησης του κομβίου· το γεωμετρικό κέντρο εφαρμόζεται στο τμήμα της επιφάνειας της πόρπης στο οποίο θα ασκηθεί η πίεση απασφάλισης. Κατά τη διάρκεια της εφαρμογής της δύναμης ανοίγματος, η πόρπη πρέπει να υποστηρίζεται με ένα άκαμπτο υποστήριγμα.
 7.2.1.1.4. Η δύναμη ανοίγματος της πόρπης πρέπει να εφαρμόζεται με χρήση δυναμομέτρου ή παρόμοιας συσκευής, με τον τρόπο και κατά τη διεύθυνση της κανονικής χρήσης. Το σημείο επαφής του συνόλου συσκευών δοκιμής πρέπει να είναι σφαιρικού σχήματος, ακτίνας 2,5 ± 0,1 mm και να παρουσιάζει στιλπνή μεταλλική επιφάνεια.
 7.2.1.1.5. Πρέπει να μετρηθεί η δύναμη ανοίγματος της πόρπης και να σημειωθεί κάθε βλάβη της πόρπης.
 7.2.1.2. Δοκιμή ανοίγματος υπό μηδενική φόρτιση
 7.2.1.2.1. Ένα σύνολο πόρπης που δεν έχει προηγουμένως υποβληθεί σε φόρτιση πρέπει να προσαρμόζεται και να τοποθετείται υπό συνθήκη «μηδενικής φόρτισης».
 7.2.1.2.2. Η μέθοδος μέτρησης της δύναμης ανοίγματος της πόρπης πρέπει να είναι εκείνη που προδιαγράφεται στα σημεία 7.2.1.1.3 και 7.2.1.1.4 ανωτέρω.
 7.2.1.2.3. Πρέπει να μετρηθεί η δύναμη ανοίγματος της πόρπης.
 7.2.1.3. Δοκιμή αντοχής
 7.2.1.3.1. Για τη δοκιμή αντοχής πρέπει να χρησιμοποιούνται δύο δείγματα. Όλοι οι μηχανισμοί ρύθμισης πρέπει να περιλαμβάνονται στη δοκιμή, εκτός εκείνων που είναι απευθείας προσαρμοσμένοι στο σύστημα συγκράτησης παιδιών.
 7.2.1.3.2. Το παράρτημα 16 παρουσιάζει μια τυπική συσκευή για δοκιμή αντοχής πορπών. Η πόρπη τοποθετείται στον άνω στρογγυλό δίσκο (Α) εντός της ανακούφισης. Όλοι οι παρακείμενοι ιμάντες πρέπει να έχουν μήκος τουλάχιστον 250 mm και διάταξη ώστε να αναρτώνται προς τα κάτω από τον άνω δίσκο σε σχέση με τη θέση τους στην πόρπη. Τα ελεύθερα άκρα των ιμάντων περιτυλίσσονται γύρω από τον κάτω στρογγυλό δίσκο (B) έως ότου εξέλθουν από το εσωτερικό άνοιγμα του δίσκου. Όλοι οι ιμάντες πρέπει να είναι κάθετοι μεταξύ Α και Β. Στη συνέχεια, ο στρογγυλός δίσκος σύσφιξης (C) συσφίγγεται ελαφρώς με την κάτω όψη του δίσκου (B), επιτρέποντας κάποια σχετική κίνηση των ιμάντων μεταξύ τους. Με μια μικρή δύναμη στη μηχανή δοκιμής έλξης, επέρχεται τάνυση και έλξη των ιμάντων μεταξύ των δίσκων (B) και (C) έως ότου ασκηθεί φόρτιση σε όλους τους ιμάντες σύμφωνα με τη διάταξή τους. Κατά τη διάρκεια αυτής της λειτουργίας και της δοκιμής καθαυτής, η πόρπη πρέπει να παραμένει ελεύθερη από τον δίσκο (A) ή οποιαδήποτε τμήματα του δίσκου (A). Στη συνέχεια οι δίσκοι (B) και (C) δράττονται σφικτά μεταξύ τους και η δύναμη έλξης αυξάνεται με εγκάρσια ταχύτητα 100 ± 20 mm/min έως την επίτευξη των απαιτούμενων τιμών.
 7.2.2. Διάταξη ρύθμισης
 7.2.2.1. Ευκολία ρύθμισης
 7.2.2.1.1. Κατά τη διάρκεια της δοκιμής ενός χειροκινήτου μηχανισμού ρύθμισης, ο ιμάντας πρέπει να έλκεται από το μηχανισμό κατά κανονικό τρόπο, ώστε να ληφθούν υπόψη οι


text:
κανονικές συνθήκες χρησιμοποίησης με ταχύτητα 100 ± 20 mm/min, και η μέγιστη δύναμη πρέπει να μετρηθεί με προσέγγιση ακέραιας τιμής Ν, αφού έχουν ελεγχθεί τα πρώτα 25 ± 5 mm της κίνησης του ιμάντα.
 7.2.2.1.2. Η δοκιμή πραγματοποιείται κατά τις δύο διευθύνσεις της κίνησης του ιμάντα δια μέσου του μηχανισμού ρύθμισης, ο δε ιμάντας οφείλει να υποστεί 10 κύκλους πριν από τη μέτρηση.
 7.2.3. Δοκιμή μικροολίσθησης (βλέπε σχήμα 3 του παραρτήματος 5)
 7.2.3.1. Τα στοιχεία ή τα συστήματα που θα υποβληθούν στη δοκιμή μικροολίσθησης πρέπει να διατηρηθούν τουλάχιστον για 24 ώρες πριν από τη δοκιμή σε περιβάλλον με θερμοκρασία 20 °C ± 5 °C και σχετική υγρασία 65 ± 5 %. Η δοκιμή πρέπει να διεξαχθεί σε θερμοκρασία μεταξύ 15 °C και 30 °C.
 7.2.3.2. Το ελεύθερο άκρο του ιμάντα πρέπει να έχει διάταξη ίδια με εκείνη που χρησιμοποιείται όταν το σύστημα βρίσκεται σε χρήση εντός του οχήματος και δεν πρέπει να είναι προσδεδεμένο σε κάποιο τμήμα.
 7.2.3.3. Ο μηχανισμός ρύθμισης πρέπει να τοποθετηθεί σε ένα κάθετο τεμάχιο ιμάντα, στο ένα άκρο του οποίου θα υπάρχει φορτίο 50 ± 0,5 N (οδηγούμενο κατά τρόπον ώστε να αποφευχθεί η αιώρηση του φορτίου και η συστροφή του ιμάντα). Το ελεύθερο άκρο του ιμάντα από τον μηχανισμό ρύθμισης πρέπει να τοποθετείται καθέτως προς τα επάνω ή προς τα κάτω, όπως ακριβώς είναι στο όχημα. Το άλλο άκρο πρέπει να διέρχεται διά μέσου κυλινδρικού μηχανισμού παραμόρφωσης έχοντας τον οριζόντιο άξονά του παράλληλο προς το επίπεδο του τμήματος του ιμάντα που στηρίζει το βάρος, ενώ το τμήμα που διέρχεται διά μέσου του κυλινδρικού μηχανισμού πρέπει να είναι οριζόντιο.
 7.2.3.4. Το υπό δοκιμή σύστημα πρέπει να έχει τέτοια διάταξη ώστε το κέντρο του, στην υψηλότερη θέση στην οποία δύναται να ανυψωθεί, να βρίσκεται σε απόσταση 300 ± 5 mm από τράπεζα στήριξης, και το φορτίο των 50 N να απέχει 100 ± 5 mm από την εν λόγω τράπεζα στήριξης.
 7.2.3.5. Ο αριθμός των πραγματοποιούμενων κύκλων προ της δοκιμής πρέπει να είναι 20 ± 2, και στη συνέχεια 1 000 ± 5 κύκλοι με συχνότητα ± 10 κύκλων ανά λεπτό, με ολικό πλάτος 300 ± 20 mm ή όπως προσδιορίζεται στο σημείο 7.2.5.2.6.2. ανωτέρω. Το φορτίο των 50 N πρέπει να εφαρμόζεται μόνο κατά τη διάρκεια χρόνου που αντιστοιχεί σε μία μετατόπιση 100 ± 20 mm ανά ημιπερίοδο. Η μικροολίσθηση πρέπει να μετράται από τη θέση στο τέλος των 20 κύκλων προ της δοκιμής.
 7.2.4. Συσπειρωτήρας
 7.2.4.1. Δύναμη επανατύλιξης
 7.2.4.1.1. Οι δυνάμεις επανατύλιξης πρέπει να μετρούνται επί ενός συνόλου ζώνης ασφαλείας εγκατεστημένου επί ενός ομοιώματος όπως στη δοκιμή που περιγράφεται στο σημείο 7.1.3 ανωτέρω. Η τάση του ιμάντα πρέπει να μετράται όσο το δυνατόν πλησιέστερα προς το σημείο επαφής με το ομοίωμα (αλλά ακριβώς έμπροσθεν του σημείου αυτού), ενώ ο ιμάντας επανατυλίσσεται με κατά προσέγγιση ταχύτητα 0,6 m/min.
 7.2.4.2. Αντοχή του μηχανισμού του συσπειρωτήρα
 7.2.4.2.1. Ο ιμάντας πρέπει να εκτυλίσσεται και να αφίεται να επανατυλιχθεί όσες φορές προδιαγράφεται, με μέγιστο ρυθμό 30 κύκλων ανά λεπτό. Στην περίπτωση των συσπειρωτήρων κατεπείγουσας ασφάλισης, μια ισχυρότερη δόνηση που έχει


text:
αποτέλεσμα να ασφαλίζει τον συσπειρωτήρα προσδίδεται κάθε 5 κύκλους. Ο ίδιος αριθμός δονήσεων προσδίδεται σε πέντε διαφορετικές θέσεις, δηλαδή σε 90, 80, 75, 70 και 65 % του ολικού μήκους του προσδεδεμένου στον συσπειρωτήρα ιμάντα. Πάντως, όταν το μήκος του ιμάντα υπερβαίνει τα 900 mm, τα ανωτέρω ποσοστά αναφέρονται στα τελευταία 900 mm ιμάντα που παραμένουν τυλιγμένα επί του συσπειρωτήρα.
 7.2.4.3. Ασφάλιση των συσπειρωτήρων κατεπείγουσας ασφάλισης
 7.2.4.3.1. Ο συσπειρωτήρας πρέπει να δοκιμάζεται μία φορά ως προς την ασφάλιση, όταν παραμένουν τυλιγμένα επί του τυμπάνου του συσπειρωτήρα 300 ± 3 mm ιμάντα.
 7.2.4.3.2. Στην περίπτωση συσπειρωτήρα με ασφάλιση ενεργοποιούμενη από την κίνηση του ιμάντα, η εξαγωγή του ιμάντα πραγματοποιείται προς την κανονική διεύθυνση εξαγωγής του, όταν ο συσπειρωτήρας είναι τοποθετημένος στο όχημα.
 7.2.4.3.3. Όταν οι συσπειρωτήρες υποβάλλονται στις δοκιμές ευαισθησίας στην επιτάχυνση του οχήματος, οι δοκιμές πραγματοποιούνται με την ανωτέρω αναφερομένη έκταση κατά δύο καθέτους άξονες, οι οποίοι είναι οριζόντιοι, αν ο συσπειρωτήρας είναι εγκατεστημένος εντός ενός οχήματος σύμφωνα με τις εξειδικεύσεις του κατασκευαστή του συστήματος συγκράτησης παιδιών. Όταν αυτή η θέση δεν προσδιορίζεται, η επιφορτισμένη με τη δοκιμή αρχή προβαίνει σε διαβούλευση με τον κατασκευαστή του συστήματος συγκράτησης παιδιών. Μια από αυτές τις διευθύνσεις δοκιμής επιλέγεται από την τεχνική υπηρεσία που διεξάγει τις δοκιμές έγκρισης, ως η διεύθυνση που παρουσιάζει τις πιο αντίξοες συνθήκες λειτουργίας του μηχανισμού ασφάλισης.
 7.2.4.3.4. Οι συσκευές που χρησιμοποιούνται πρέπει να έχουν κατασκευαστεί κατά τρόπον ώστε η προδιαγραφόμενη επιτάχυνση να επιτυγχάνεται με ένα μέσο ρυθμό αύξησης της επιτάχυνσης τουλάχιστον 25 g/s (8).
 7.2.4.3.5. Για να εξακριβωθεί η συμμόρφωση με τις προδιαγραφές των σημείων 6.7.3.2.1.3 και 6.7.3.2.1.4 ανωτέρω, ο συσπειρωτήρας πρέπει να τοποθετηθεί επί οριζόντιας τράπεζας και η τράπεζα πρέπει να μεταβάλλει την κλίση της με ρυθμό που δεν υπερβαίνει τις 2° ανά δευτερόλεπτο μέχρι τη στιγμή της ασφάλισης. Η δοκιμή επαναλαμβάνεται και προς άλλες διευθύνσεις, ώστε να επιβεβαιωθεί ότι τηρούνται οι προδιαγραφές.
 7.2.4.4. Δοκιμή διάβρωσης
 7.2.4.4.1. Η δοκιμή διάβρωσης πρέπει να εκτελείται σύμφωνα με το σημείο 7.1.1. ανωτέρω.
 7.2.4.5. Δοκιμή αντοχής στη σκόνη
 7.2.4.5.1. Ο συσπειρωτήρας τοποθετείται μέσα σε θάλαμο δοκιμής, όπως υποδεικνύεται στο παράρτημα 3 του παρόντος κανονισμού. Πρέπει να τοποθετείται με τον ίδιο προσανατολισμό με τον οποίο είναι εγκατεστημένος στο όχημα. Ο θάλαμος δοκιμών πρέπει να περιέχει σκόνη που ανταποκρίνεται στις προδιαγραφές του σημείου 7.2.4.5.2 κατωτέρω. Ο ιμάντας του συσπειρωτήρα εκτυλίσσεται κατά 500 mm και διατηρείται εκτός κατά τη διάρκεια 10 πλήρων κύκλων εκτύλιξης και επανατύλιξης στους οποίους υπόκειται μέσα στο ένα ή στα δύο λεπτά που ακολουθούν κάθε διαταραχή της σκόνης. Η σκόνη διαταράσσεται με ρυθμό πέντε δευτερολέπτων κάθε 20 λεπτά επί μία περίοδο πέντε ωρών, με τη βοήθεια ξηρού, πεπιεσμένου και απαλλαγμένου ελαίου λίπανσης αέρα, σχετικής πίεσης 5,5 ± 0,5 bars διερχομένου από μία οπή διαμέτρου 1,5 ± 0,1 mm.
 7.2.4.5.2. Η σκόνη που χρησιμοποιείται στη δοκιμή που περιγράφεται στο σημείο 7.2.4.5.1. ανωτέρω πρέπει να αποτελείται από περίπου 1 kg αποξηραμένου χαλαζία. Η κοκκομετρία πρέπει να είναι η ακόλουθη:
 α)
 Όταν διέρχεται από άνοιγμα 150 μm, διάμετρος νήματος 104 μm: 99 έως 100 %·
 β)
 Όταν διέρχεται από άνοιγμα 105 μm, διάμετρος


text:
νήματος 64 μm: 76 έως 86 %·
 γ)
 Όταν διέρχεται από άνοιγμα 75 μm, διάμετρος νήματος 52 μm: 60 έως 70 %.
 7.2.5. Στατική δοκιμή για ιμάντες
 7.2.5.1. Δοκιμή αντοχής ιμάντα
 7.2.5.1.1. Κάθε δοκιμή πρέπει να πραγματοποιηθεί επί δύο νέων δειγμάτων ιμάντων, προετοιμασμένων σύμφωνα με το σημείο 6.7.4. του παρόντος κανονισμού.
 7.2.5.1.2. Κάθε ιμάντας πρέπει να δράττεται μεταξύ των σιαγόνων μιας μηχανής δοκιμής έλξης. Οι σιαγόνες πρέπει να είναι σχεδιασμένες κατά τρόπον ώστε να αποφεύγεται θραύση του ιμάντα κοντά ή στο ύψος των σιαγόνων. Η ταχύτητα μετατόπισης πρέπει να είναι 100 ± 20 mm/min. Το ελεύθερο μήκος του δείγματος μεταξύ των σιαγόνων της μηχανής στην αρχή της δοκιμής πρέπει να είναι 200 mm ± 40 mm.
 7.2.5.1.2.1. Εν συνεχεία, η τάση αυξάνει ως τη θραύση του ιμάντα και σημειώνεται η φόρτιση θραύσης.
 7.2.5.1.3. Αν ο ιμάντας ολισθαίνει ή σχίζεται στη θέση της μίας των σιαγόνων ή σε απόσταση μικρότερη των 10 mm από μία από αυτές, η δοκιμή ακυρώνεται και μία νέα δοκιμή πραγματοποιείται επί ενός άλλου δείγματος.
 7.2.5.2. Τα δύο δείγματα ιμάντων που αναφέρονται στο σημείο 3.2.3 του παρόντος κανονισμού πρέπει να προσαρμόζονται ως εξής:
 7.2.5.2.1. Προσαρμογή στη θερμοκρασία και την υγρασία του περιβάλλοντος
 7.2.5.2.1.1. Ο ιμάντας πρέπει να παραμείνει επί 24 ± 1 ώρες σε ατμόσφαιρα της οποίας η θερμοκρασία είναι 23 °C ± 5 °C και η σχετική υγρασία 50 ± 10 %. Αν η δοκιμή δεν πραγματοποιηθεί ευθύς αμέσως μετά την προετοιμασία, το δείγμα πρέπει να τοποθετηθεί εντός ενός δοχείου ερμητικά κλεισμένου μέχρι την έναρξη της δοκιμής. Η φόρτιση θραύσης πρέπει να προσδιοριστεί εντός των πέντε λεπτών που ακολουθούν την έξοδο του ιμάντα από την ατμόσφαιρα προετοιμασίας ή από το δοχείο.
 7.2.5.2.2. Προσαρμογή στις συνθήκες φωτός
 7.2.5.2.2.1. Εφαρμόζονται οι προδιαγραφές της σύστασης ISO/105-B02 (1978). Ο ιμάντας πρέπει να εκτίθεται στο φως για τον απαραίτητο χρόνο για να επιτευχθεί επί της χρησιμοποιούμενης πρότυπης κυανής βαφής αριθ. 7 αντίθεση ίση προς τον βαθμό 4 της κλίμακας του τεφρόχρου.
 7.2.5.2.2.2. Μετά την έκθεση ο ιμάντας πρέπει να παραμείνει επί τουλάχιστον 24 ώρες σε ατμόσφαιρα της οποίας η θερμοκρασία είναι 23 °C + 5 °C και η σχετική υγρασία 50 ± 10 %. Η φόρτιση θραύσης πρέπει να προσδιοριστεί εντός των πέντε λεπτών που ακολουθούν την έξοδο του δείγματος από το χώρο προετοιμασίας.
 7.2.5.2.3. Προσαρμογή στο ψύχος
 7.2.5.2.3.1. Ο ιμάντας πρέπει να παραμείνει επί τουλάχιστον 24 ώρες σε ατμόσφαιρα της οποίας η θερμοκρασία είναι 23 °C± 5 °C και η σχετική υγρασία 50 ± 10 %.
 7.2.5.2.3.2. Εν συνεχεία ο ιμάντας τοποθετείται για 90 ± 5 λεπτά σε μία επίπεδη επιφάνεια εντός ενός ψυχρού θαλάμου στον οποίο η θερμοκρασία του αέρα είναι -30 °C ± 5 °C. Κατόπιν διπλώνεται και ο διπλωμένος ιμάντας φορτίζεται με μία μάζα 2 ± 0,2 kg η οποία έχει προηγουμένως ψυχρανθεί στους -30 °C ± 5 °C. Αφού ο ιμάντας παραμείνει υπό φορτίο επί 30 ± 5 λεπτά μέσα στον ίδιο αυτό ψυχρό θάλαμο, αφαιρείται η μάζα και μετρείται η φόρτιση θραύσης εντός των πέντε λεπτών που ακολουθούν την έξοδο του ιμάντα από τον ψυχρό


text:
θάλαμο.
 7.2.5.2.4. Προσαρμογή στη θερμότητα
 7.2.5.2.4.1. Ο ιμάντας πρέπει να παραμείνει επί 180 ± 10 λεπτά μέσα σε θερμαινόμενο ερμάριο, σε ατμόσφαιρα θερμοκρασίας 60 °C ± 5° C και σχετικής υγρασίας 65 ± 5 %.
 7.2.5.2.4.2. Η φόρτιση θραύσης πρέπει να προσδιοριστεί εντός των πέντε λεπτών που ακολουθούν μετά την έξοδο του ιμάντα από το θερμαινόμενο ερμάριο.
 7.2.5.2.5. Έκθεση στο νερό
 7.2.5.2.5.1. Ο ιμάντας πρέπει να παραμείνει καθ’ ολοκληρία εμβαπτισμένος επί 180 ± 10 λεπτά σε απεσταγμένο νερό θερμοκρασίας 20 °C ± 5 °C, στο οποίο έχουν προστεθεί ίχνη διαβρεκτικού. Είναι δυνατόν να χρησιμοποιηθεί οιοδήποτε διαβρεκτικό που αρμόζει στην εξεταζόμενη ίνα.
 7.2.5.2.5.2. Η φόρτιση θραύσης πρέπει να προσδιοριστεί εντός 10 λεπτών μετά την έξοδο του ιμάντα από το νερό.
 7.2.5.2.6. Προετοιμασία στη φθορά με τριβή
 7.2.5.2.6.1. Τα στοιχεία ή τα συστήματα που θα υποβληθούν στη δοκιμή φθοράς με τριβή πρέπει να διατηρηθούν τουλάχιστον για 24 ώρες πριν από τη δοκιμή σε περιβάλλον με θερμοκρασία 23 °C ± 5 °C και σχετική υγρασία 50 ± 10 %. Η διαδικασία φθοράς με τριβή πραγματοποιείται σε μία θερμοκρασία περιβάλλοντος μεταξύ 15 και 30 °C.
 7.2.5.2.6.2. Στον πίνακα που ακολουθεί παρατίθενται οι γενικές συνθήκες για κάθε δοκιμή:
 Πίνακας 8
 Φορτίο (N)
 Κύκλοι ανά λεπτό
 Αριθμός κύκλων
 Διαδικασία τύπου 1
 10 ± 0,1
 30 ± 10
 1 000 ± 5
 Διαδικασία τύπου 2
 5 ± 0,05
 30 ± 10
 5 000 ± 5
 Στις περιπτώσεις που υφίσταται ανεπαρκές μήκος ιμάντα για δοκιμή μετατόπισης πλέον των 300 mm, η δοκιμή δύναται να πραγματοποιείται επί μικρότερου μήκους τουλάχιστον 100 mm.
 7.2.5.2.6.3. Ειδικές συνθήκες δοκιμής
 7.2.5.2.6.3.1. Διαδικασία τύπου 1: Για περιπτώσεις στις οποίες ο ιμάντας διέρχεται από μηχανισμό ταχείας ρύθμισης. Η φόρτιση των 10 N εφαρμόζεται κατακορύφως κατά ένα συνεχή τρόπο επί του ενός ιμάντα. Ο άλλος ιμάντας είναι οριζόντιος και συνδέεται με έναν μηχανισμό κινούντα το πλέγμα με μία παλινδρομική κίνηση. Ο μηχανισμός ρύθμισης είναι τοποθετημένος κατά τρόπον ώστε το οριζόντιο τμήμα του ιμάντα να παραμένει τεταμένο (βλέπε παράρτημα 5 σχήμα 1).
 7.2.5.2.6.3.2. Διαδικασία τύπου 2: Για περιπτώσεις στις οποίες ο ιμάντας αλλάζει διεύθυνση διερχόμενος από άκαμπτο τμήμα. Στη διάρκεια αυτής της δοκιμής, οι γωνίες των δύο τμημάτων του ιμάντα πρέπει να είναι σύμφωνες με το σχήμα 2 του παραρτήματος 5. Η φόρτιση των 5 N πρέπει να εφαρμόζεται κατά συνεχή τρόπο. Στις περιπτώσεις όπου ο ιμάντας αλλάζει διεύθυνση περισσότερες από μία φορές διερχόμενος από άκαμπτο τμήμα, δύναται να αυξηθεί η φόρτιση των 5 N ούτως ώστε να επιτευχθεί η επιθυμητή μετατόπιση του ιμάντα των 300 mm μέσω του άκαμπτου τμήματος.
 7.2.6. Δοκιμή προσαρμογής για μηχανισμούς ρύθμισης που προσαρμόζονται απευθείας στο σύστημα συγκράτησης παιδιών
 Εγκαταστήστε το μεγαλύτερο ομοίωμα για το οποίο προορίζεται το σύστημα συγκράτησης παιδιών, όπως και για τη δυναμική δοκιμή, περιλαμβάνοντας την τυπική χαλάρωση που προσδιορίζεται στο σημείο 7.1.3.5. ανωτέρω. Σημειώστε μια γραμμή αναφοράς στο πλέγμα στο σημείο όπου το ελεύθερο άκρος του πλέγματος εισέρχεται στον μηχανισμό ρύθμισης.
 Αφαιρέστε το ομοίωμα και τοποθετήστε το σύστημα συγκράτησης στην εξάρτηση προσαρμογής που εμφαίνεται στην εικόνα 1 του παραρτήματος 16.
 Το πλέγμα πρέπει να υποστεί κύκλους για συνολική


text:
απόσταση τουλάχιστον 150 mm μέσω του μηχανισμού ρύθμισης. Αυτή η κίνηση θα είναι τέτοια ώστε τουλάχιστον μήκος 100 mm του πλέγματος από την πλευρά της γραμμής αναφοράς προς το ελεύθερο άκρο του πλέγματος και την υπόλοιπη απόσταση κίνησης (περίπου 50 mm) από την πλευρά της ολοκληρωμένης ζώνης τύπου σαγής της γαρμμής αναφοράς να μετακινείται μέσω του μηχανισμού ρύθμισης.
 Αν το μήκος του πλέγματος από τη γραμμή αναφοράς έως το ελεύθερο άκρο του πλέγματος είναι ανεπαρκές για την ως άνω περιγραφόμενη κίνηση, η απόσταση 150 mm μετακίνησης μέσω του μηχανισμού ρύθμισης πρέπει να είναι από τη θέση πλήρους έκτασης της ζώνης τύπου σαγής.
 Η συχνότητα των κύκλων πρέπει να είναι 10 ± 1 κύκλοι/λεπτό, με ταχύτητα 150 ± 10 mm/sec στο «Β».
 7.2.7. Δοκιμή θερμοκρασίας
 7.2.7.1. Τα εξαρτήματα που προσδιορίζονται στο σημείο 6.6.5.1 ανωτέρω πρέπει να εκτεθούν σε περιβάλλον επάνω από επιφάνεια ύδατος σε κλειστό χώρο, με θερμοκρασία του εν λόγω περιβάλλοντος όχι μικρότερη από 80 °C, για συνεχή περίοδο τουλάχιστον 24 ωρών και στη συνέχεια να ψυχθούν σε περιβάλλον με θερμοκρασία που δεν υπερβαίνει τους 23 °C. Αμέσως μετά την περίοδο ψύξης πρέπει να ακολουθήσουν τρεις διαδοχικοί κύκλοι 24 ωρών, και κάθε κύκλος να αποτελείται από τις ακόλουθες διαδοχικές ακολουθίες:
 α)
 Διατηρείται περιβάλλον με θερμοκρασία τουλάχιστον 100 °C για συνεχή περίοδο 6 ωρών και το εν λόγω περιβάλλον επιτυγχάνεται εντός 80 λεπτών από την έναρξη του κύκλου· στη συνέχεια
 β)
 Διατηρείται περιβάλλον με θερμοκρασία που δεν υπερβαίνει τους 0 °C για συνεχή περίοδο 6 ωρών και το εν λόγω περιβάλλον επιτυγχάνεται εντός 90 λεπτών· στη συνέχεια
 γ)
 Διατηρείται περιβάλλον θερμοκρασίας που δεν υπερβαίνει τους 23 °C για το υπολειπόμενο διάστημα του 24ωρου κύκλου.
 7.2.8. Το πλήρες κάθισμα ή το στοιχείο που διαθέτει εξαρτήματα στερέωσης ISOFIX (π.χ. βάση ISOFIX) αν διαθέτει κομβίο απασφάλισης, στερεώνεται άκαμπτα σε διάταξη δοκιμής κατά τρόπον ώστε οι σύνδεσμοι ISOFIX να ευθυγραμμίζονται καθέτως, όπως εμφαίνεται στο σχήμα 3. Μια ράβδος διαμέτρου 6 mm και μήκους 350 mm στερεώνεται στους συνδέσμους ISOFIX. Μια μάζα 5 kg στερεώνεται στα άκρα της ράβδου.
 7.2.8.1. Εφαρμόζεται δύναμη ανοίγματος στο κομβίο ή τη λαβή απασφάλισης κατά ένα σταθερό άξονα παράλληλο προς την αρχική διεύθυνση της κίνησης του κομβίου/της λαβής· το γεωμετρικό κέντρο εφαρμόζεται στο τμήμα της επιφάνειας της στερέωσης ISOFIX στο οποίο θα ασκηθεί η πίεση απασφάλισης.
 7.2.8.2. Η δύναμη ανοίγματος του εξαρτήματος στερέωσης ISOFIX πρέπει να εφαρμόζεται με χρήση δυναμομέτρου ή παρόμοιας συσκευής, με τον κανονικό τρόπο και κατά τη διεύθυνση που προβλέπεται από τους κατασκευαστές στο εγχειρίδιο χρήσης. Το σημείο επαφής πρέπει να είναι ημισφαιρικού σχήματος, με στιλπνή μεταλλική επιφάνεια, ακτίνας 2,5 ± 0,1 mm για το κομβίο απασφάλισης, ή άγκιστρο με στιλπνή μεταλλική επιφάνεια, ακτίνας 25 mm.
 7.2.8.3. Αν ο σχεδιασμός του συστήματος συγκράτησης παιδιών απαγορεύει την εφαρμογή της διαδικασίας που περιγράφεται στα σημεία 7.2.8.1. και 7.2.8.2., είναι δυνατό να εφαρμοστεί εναλλακτική μέθοδος κατόπιν συμφωνίας της τεχνικής υπηρεσίας που διεξάγει τη δοκιμή.
 7.2.8.4. Η δύναμη ανοίγματος του εξαρτήματος στερέωσης ISOFIX που πρόκειται να μετρηθεί πρέπει να είναι εκείνη που απαιτείται για να απελευθερωθεί ο πρώτος σύνδεσμος.
 7.2.8.5. Η δοκιμή


text:
πρέπει να διεξάγεται σε νέο κάθισμα και να επαναλαμβάνεται σε κάθισμα το οποίο έχει υποβληθεί στη διαδικασία των κύκλων που περιγράφεται στο σημείο 6.7.5.1.
 7.3. Πιστοποίηση του μαξιλαριού του πάγκου δοκιμής
 7.3.1. Το μαξιλάρι του πάγκου θέσης δοκιμής πρέπει να πιστοποιείται όταν είναι νέο, προκειμένου να καθορίζονται οι αρχικές τιμές της διείσδυσης λόγω πρόσκρουσης και της μέγιστης επιβράδυνσης, και στη συνέχεια κάθε 50 δυναμικές δοκιμές ή τουλάχιστον επί μηνιαίας βάσης, όποιο από τα δύο είναι το νωρίτερο, ή πριν από κάθε δοκιμή αν χρησιμοποιείται συχνά η διάταξη δοκιμής.
 7.3.2. Οι διαδικασίες πιστοποίησης και μέτρησης πρέπει να αντιστοιχούν σε εκείνες που προσδιορίζονται στην πλέον πρόσφατη έκδοση του προτύπου ISO 6487· ο εξοπλισμός μέτρησης πρέπει να αντιστοιχεί στην προδιαγραφή διαύλου δεδομένων κλάσης συχνότητας διαύλου (CFC) 60.
 Χρησιμοποιώντας τη συσκευή δοκιμής που προσδιορίζεται στο παράρτημα 14 του παρόντος κανονισμού, πραγματοποιήστε τρεις δοκιμές, σε απόσταση 150 ± 5 mm από την εμπρόσθια ακμή του μαξιλαριού στον άξονα και 150 ± 5 mm προς κάθε διεύθυνση από τον άξονα.
 Τοποθετήστε τη συσκευή καθέτως επάνω σε επίπεδη άκαμπτη επιφάνεια. Χαμηλώστε τη μάζα πρόσκρουσης έως ότου εφάπτεται με την επιφάνεια και θέστε τον δείκτη διείσδυσης στη μηδενική θέση. Τοποθετήστε τη συσκευή καθέτως επάνω από το σημείο δοκιμής, ανυψώστε τη μάζα σε ύψος 500 ± 5 mm και αφήστε την να πραγματοποιήσει ελεύθερη πτώση ώστε να προσκρουσθεί με την επιφάνεια του πάγκου δοκιμής. Καταγράψτε την καμπύλη διείσδυσης και επιβράδυνσης.
 7.3.3. Οι μέγιστες καταγεγραμμένες τιμές δεν πρέπει να αποκλίνουν από τις αρχικές τιμές κατά ποσοστό μεγαλύτερο του 15 %.
 7.4. Καταγραφή δυναμικής συμπεριφοράς
 7.4.1. Προκειμένου να προσδιορίζεται η συμπεριφορά του ομοιώματος και οι μετατοπίσεις του, όλες οι δυναμικές δοκιμές πρέπει να καταγράφονται υπό τις ακόλουθες συνθήκες:
 7.4.1.1.
 Συνθήκες κινηματογράφησης και εγγραφής:
 α)
 Η συχνότητα πρέπει να είναι τουλάχιστον 1 000 καρέ ανά δευτερόλεπτο·
 β)
 Η δοκιμή πρέπει να βιντεοσκοπείται ή να εγγράφεται σε μέσο αποθήκευσης ψηφιακών δεδομένων τουλάχιστον για τα πρώτα 300 ms.
 7.4.1.2.
 Εκτίμηση αβεβαιότητας:
 Τα εργαστήρια δοκιμών πρέπει να διαθέτουν και να εφαρμόζουν διαδικασίες για την εκτίμηση της αβεβαιότητας των μετρήσεων της μετατόπισης της κεφαλής του ομοιώματος. Η αβεβαιότητα πρέπει να είναι της τάξης των ±25 mm.
 Παραδείγματα διεθνών προτύπων για τις διαδικασίες αυτές είναι το πρότυπο EA–4/02 του Ευρωπαϊκού Οργανισμού Διαπίστευσης ή το πρότυπο ISO 5725:1994 ή η μέθοδος της Γενικής Μέτρησης της Αβεβαιότητας (GUM).
 7.5. Οι διαδικασίες μέτρησης πρέπει να αντιστοιχούν σε εκείνες που προσδιορίζονται στην πλέον πρόσφατη έκδοση του προτύπου ISO 6487. Οι κλάσεις συχνότητας διαύλου πρέπει να είναι:
 Πίνακας 9
 Τύπος μέτρησης
 CFC(FH)
 Συχνότητα αποκοπής (FN)
 Επιτάχυνση άμαξας
 600
 Βλέπε ISO 6487παράρτημα Α
 Φορτίσεις ζώνης
 600
 Βλέπε ISO 6487παράρτημα Α
 Επιτάχυνση θώρακα
 600
 Βλέπε ISO 6487παράρτημα Α
 Επιτάχυνση κεφαλής
 1 000
 1 650 Hz
 Δύναμη στο επάνω μέρος του λαιμού
 600
 Ροπή κάμψης στο επάνω μέρος του λαιμού
 600
 Παραμόρφωση του θώρακα
 600
 Ο ρυθμός δειγματοληψίας πρέπει να είναι τουλάχιστον δεκαπλάσιος της κλάσης συχνότητας διαύλου (π.χ. σε εγκαταστάσεις με κλάση συχνότητας διαύλου 1 000, αυτή η τιμή αντιστοιχεί σε ρυθμό δειγματοληψίας περίπου 10 000 δείγματα ανά δευτερόλεπτο ανά δίαυλο).
 8. ΠΡΑΚΤΙΚΑ ΔΟΚΙΜΩΝ ΕΓΚΡΙΣΗΣ


text:
ΤΥΠΟΥ ΚΑΙ ΚΑΤΑΛΛΗΛΟΤΗΤΑΣ ΤΗΣ ΠΑΡΑΓΩΓΗΣ
 8.1.
 Το πρακτικό δοκιμής πρέπει να καταγράφει τα αποτελέσματα όλων των δοκιμών και των μετρήσεων, συμπεριλαμβανομένων των ακόλουθων στοιχείων:
 α)
 Ο τύπος διάταξης που χρησιμοποιείται για τη δοκιμή (διάταξη επιτάχυνσης ή επιβράδυνσης)·
 β)
 Η συνολική διαφορά ταχύτητας·
 γ)
 Η ταχύτητα της άμαξας αμέσως πριν από την πρόσκρουση μόνο για τα έλκηθρα επιβράδυνσης·
 δ)
 Η καμπύλη επιτάχυνσης ή επιβράδυνσης σε όλο το διάστημα μεταβολής της ταχύτητας της άμαξας και τουλάχιστον για 300 ms·
 ε)
 Ο χρόνος (σε ms) όταν η κεφαλή του ομοιώματος έρχεται στη θέση της μέγιστης μετατόπισής της κατά τη διεξαγωγή της δυναμικής δοκιμής·
 στ)
 Η θέση της πόρπης κατά τη διάρκεια της δοκιμής, αν είναι μεταβλητή·
 ζ)
 Κάθε ζημία ή ρήξη·
 η)
 Τα ακόλουθα κριτήρια ως προς το ομοίωμα: HIC, επιτάχυνση κεφαλής 3 ms, δύναμη στο επάνω μέρος του λαιμού, ροπή κάμψης στο επάνω μέρος του λαιμού, παραμόρφωση του θώρακα· και
 θ)
 Η δύναμη της ζώνης κάτω της πυέλου.
 8.2.
 Αν οι διατάξεις σχετικά με τις αγκυρώσεις που αναφέρονται στο προσάρτημα 3 του παραρτήματος 6 του παρόντος κανονισμού δεν έχουν τηρηθεί, το πρακτικό πρέπει να περιγράφει τη διαδικασία τοποθέτησης του συστήματος συγκράτησης παιδιών, καθώς επίσης τις σημαντικές γωνίες και διαστάσεις.
 8.3.
 Όταν το σύστημα συγκράτησης παιδιών δοκιμάζεται σε όχημα ή στη δομή του οχήματος, το πρακτικό της δοκιμής πρέπει να προσδιορίζει τον τρόπο σύνδεσης της δομής του οχήματος στην άμαξα, τη θέση του συστήματος συγκράτησης παιδιών και την κλίση των ερεισινώτων των καθισμάτων.
 8.4.
 Στα πρακτικά των δοκιμών έγκρισης τύπου και καταλληλότητας της παραγωγής πρέπει να καταγράφεται ο έλεγχος των σημάνσεων και των οδηγιών εγκατάστασης και χρήσης.
 9. ΚΑΤΑΛΛΗΛΟΤΗΤΑ ΠΑΡΑΓΩΓΗΣ
 9.1. Προκειμένου να διασφαλίζεται ότι το σύστημα παραγωγής του κατασκευαστή είναι ικανοποιητικό, η τεχνική υπηρεσία που διεξήγαγε τις δοκιμές έγκρισης τύπου πρέπει να διεξάγει δοκιμές καταλληλότητας της παραγωγής σύμφωνα με το σημείο 9.2. κατωτέρω.
 9.2. Καταλληλότητα της παραγωγής συστημάτων συγκράτησης παιδιών
 Η παραγωγή κάθε νέου εγκεκριμένου τύπου συστημάτων συγκράτησης παιδιών των κατηγοριών «i-Size» και «ειδικά οχήματα» πρέπει να υποβάλλεται σε δοκιμές καταλληλότητας της παραγωγής. Είναι δυνατό να απαιτούνται πρόσθετες δοκιμές καταλληλότητας της παραγωγής, σύμφωνα με το σημείο 11.1.3.
 Για τον σκοπό αυτό, πρέπει να λαμβάνεται από την πρώτη παρτίδα παραγωγής ένα τυχαίο δείγμα πέντε συστημάτων συγκράτησης παιδιών.
 Ως πρώτη παρτίδα παραγωγής νοείται η παραγωγή μιας πρώτης παρτίδας η οποία περιλαμβάνει τουλάχιστον 50 και έως και 5 000 συστήματα συγκράτησης παιδιών.
 9.2.1. Δυναμικές δοκιμές σε περίπτωση μετωπικής και οπίσθιας πρόσκρουσης
 9.2.1.1.
 Στη δυναμική δοκιμή που περιγράφεται στο σημείο 7.1.3 ανωτέρω υποβάλλονται πέντε συστήματα συγκράτησης παιδιών. Η τεχνική υπηρεσία που διεξήγαγε τις δοκιμές έγκρισης τύπου επιλέγει τις συνθήκες υπό τις οποίες προκύπτει η μέγιστη οριζόντια μετατόπιση κεφαλής κατά τις δυναμικές δοκιμές έγκρισης τύπου, εξαιρουμένων των συνθηκών που περιγράφονται στο σημείο 6.6.4.1.6.2. ανωτέρω. Και τα πέντε συστήματα συγκράτησης παιδιών πρέπει να υποβάλλονται σε δοκιμή υπό τις ίδιες συνθήκες.
 9.2.1.2.
 Για κάθε δοκιμή που περιγράφεται στο σημείο 9.2.1.1. ανωτέρω, τα κριτήρια τραυματισμού που περιγράφονται στο σημείο 6.6.4.3.1. ανωτέρω· και
 Για καθίσματα με μέτωπο προς τα εμπρός, η μετατόπιση κεφαλής που περιγράφεται στο σημείο 6.6.4.4.1.1. ανωτέρω·
 Για καθίσματα


text:
με μέτωπο προς τα πίσω και πορτ-μπεμπέ, η μετατόπιση κεφαλής που περιγράφεται στο σημείο 6.6.4.4.1.2.1. ανωτέρω·
 Πρέπει να μετρηθούν.
 9.2.1.3.
 Τα αποτελέσματα των μετρήσεων μέγιστης μετατόπισης κεφαλής πρέπει να ικανοποιούν τις ακόλουθες δύο συνθήκες:
 9.2.1.3.1.
 Καμία τιμή δεν πρέπει να υπερβαίνει τα 1,05 L, και
 το άθροισμα X + S δεν πρέπει να υπερβαίνει την τιμή L
 Όπου:
 L
 =
 η προδιαγραφόμενη οριακή τιμή
 X
 =
 η μέση τιμή
 S
 =
 η τυπική απόκλιση των τιμών.
 9.2.1.3.2.
 Τα αποτελέσματα των κριτηρίων τραυματισμού πρέπει να ικανοποιούν τις απαιτήσεις του σημείου 6.6.4.3.1 ανωτέρω και, επιπλέον, η συνθήκη X + S του σημείου 9.2.1.3.1. ανωτέρω πρέπει να ισχύει για τα αποτελέσματα των προκυπτόντων κριτηρίων τραυματισμού της τάξης των 3 ms (όπως ορίζεται στο σημείο 6.6.4.3.1 ανωτέρω) και να καταγράφεται μόνο για πληροφοριακούς σκοπούς.
 9.2.2. Δυναμικές δοκιμές για πλευρική πρόσκρουση
 9.2.3. Έλεγχος σημάνσεων
 9.2.3.1.
 Η τεχνική υπηρεσία που διεξήγαγε τις δοκιμές έγκρισης τύπου πρέπει να ελέγχει τη συμμόρφωση των σημάνσεων προς τις προδιαγραφές του σημείου 4. του παρόντος κανονισμού.
 9.2.3.2.
 Έλεγχος οδηγιών εγκατάστασης και οδηγιών χρήσης.
 9.2.3.3.
 Η τεχνική υπηρεσία που διεξήγαγε τις δοκιμές έγκρισης πρέπει να ελέγχει τη συμμόρφωση των οδηγιών εγκατάστασης και χρήσης προς το σημείο 14 του παρόντος κανονισμού.
 10. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ ΚΑΙ ΔΟΚΙΜΕΣ ΡΟΥΤΙΝΑΣ
 Οι διαδικασίες συμμόρφωσης της παραγωγής ακολουθούν εκείνες που προβλέπονται στη συμφωνία, προσάρτημα 2 (E/ECE/324–E/ECE/TRANS/505/αναθ.2), με τις ακόλουθες απαιτήσεις:
 10.1.
 Οποιοδήποτε σύστημα συγκράτησης παιδιών που εγκρίνεται βάσει του παρόντος κανονισμού πρέπει να έχει κατασκευαστεί κατά τρόπο ώστε να είναι σύμφωνο με τον τύπο που εγκρίθηκε πληρώντας τις προδιαγραφές που ορίζονται στα σημεία 6 έως 7 ανωτέρω.
 10.2.
 Πρέπει να τηρούνται οι ελάχιστες προδιαγραφές για τη συμμόρφωση των διαδικασιών ελέγχου της παραγωγής που παρατίθενται στο παράρτημα 12 του παρόντος κανονισμού.
 10.3.
 Η αρχή έγκρισης τύπου η οποία έχει χορηγήσει την έγκριση τύπου δύναται ανά πάσα στιγμή να προβεί σε επαλήθευση των μεθόδων ελέγχου της συμμόρφωσης που εφαρμόζονται σε κάθε εγκατάσταση παραγωγής. Η συνήθης συχνότητα διενέργειας των ελέγχων αυτών είναι διετής.
 11. ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΣΥΣΤΉΜΑΤΟΣ ΣΥΓΚΡΑΤΗΣΗΣ ΠΑΙΔΙΩΝ
 11.1.
 Κάθε τροποποίηση συστήματος συγκράτησης παιδιών πρέπει να κοινοποιείται στην αρχή έγκρισης τύπου που έχει εγκρίνει το σύστημα συγκράτησης παιδιών. Η αρχή έγκρισης τύπου δύναται τότε:
 11.1.1.
 Είτε να θεωρήσει ότι οι τροποποιήσεις που πραγματοποιήθηκαν δεν είναι πιθανό να έχουν σημαντικές αρνητικές επιπτώσεις και ότι σε κάθε περίπτωση το σύστημα συγκράτησης παιδιών θα συνεχίζει να πληροί τις προδιαγραφές· ή
 11.1.2.
 Να απαιτήσει τη σύνταξη μιας επιπλέον έκθεσης δοκιμής από την αρμόδια για τη διεξαγωγή δοκιμών τεχνική υπηρεσία.
 11.2.
 Η επικύρωση ή η απόρριψη της έγκρισης, στην οποία προσδιορίζονται οι τροποποιήσεις, πρέπει να ανακοινώνεται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στο σημείο 5.3 ανωτέρω.
 11.1.3.
 Αν απαιτείται περαιτέρω πρακτικό δοκιμής, πρέπει να συγκρίνεται το αποτέλεσμα της οριζόντιας μετατόπισης κεφαλής με τη δυσμενέστερη περίπτωση που έχει καταγραφεί προηγουμένως:
 α)
 Αν η μετατόπιση είναι μεγαλύτερη, τότε πρέπει να διεξαχθεί νέα δοκιμή καταλληλότητας της παραγωγής·
 β)
 Αν η μετατόπιση είναι μικρότερη, δεν χρειάζεται να διεξαχθούν δοκιμές καταλληλότητας της παραγωγής.
 11.4.
 Η αρχή


text:
έγκρισης τύπου η οποία έχει χορηγήσει την επέκταση της έγκρισης ορίζει αύξοντα αριθμό σε κάθε αίτηση επέκτασης και ενημερώνει σχετικά τα υπόλοιπα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό, μέσω δελτίου κοινοποίησης σύμφωνα με το υπόδειγμα του παραρτήματος 1 του παρόντος κανονισμού.
 12. ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ
 12.1.
 Η έγκριση που χορηγείται για ένα σύστημα συγκράτησης παιδιών σύμφωνα με τον παρόντα κανονισμό δύναται να ανακληθεί αν ένα σύστημα συγκράτησης παιδιών με τα στοιχεία που αναφέρονται στο σημείο 5.4 του παρόντος κανονισμού δεν περάσει τους τυχαίους ελέγχους που περιγράφονται στο σημείο 9 ανωτέρω ή αν δεν συμμορφώνεται με τον εγκεκριμένο τύπο.
 12.2.
 Αν ένα συμβαλλόμενο στη συμφωνία μέρος που εφαρμόζει τον παρόντα κανονισμό ανακαλέσει έγκριση που έχει ήδη χορηγήσει, πρέπει να ενημερώσει αμέσως τα λοιπά συμβαλλόμενα μέρη που εφαρμόζουν τον παρόντα κανονισμό μέσω δελτίου κοινοποίησης σύμφωνα με το υπόδειγμα του παραρτήματος 1 του παρόντος κανονισμού.
 13. ΟΡΙΣΤΙΚΗ ΠΑΥΣΗ ΤΗΣ ΠΑΡΑΓΩΓΗΣ
 13.1.
 Εάν ο κάτοχος της έγκρισης παύσει εντελώς την παραγωγή ενός συγκεκριμένου τύπου συστήματος συγκράτησης παιδιών που έχει εγκριθεί σύμφωνα με τον παρόντα κανονισμό, πρέπει να ενημερώσει σχετικά την αρχή έγκρισης τύπου που χορήγησε την έγκριση. Κατά την παραλαβή της σχετικής κοινοποίησης, η εν λόγω αρχή έγκρισης τύπου ενημερώνει σχετικά τα λοιπά συμβαλλόμενα μέρη της συμφωνίας που εφαρμόζουν τον παρόντα κανονισμό μέσω εντύπου κοινοποίησης που είναι σύμφωνο με το υπόδειγμα στο παράρτημα 1 του παρόντος κανονισμού.
 14. ΕΝΗΜΕΡΩΣΗ ΤΩΝ ΧΡΗΣΤΩΝ
 14.1.
 Κάθε σύστημα συγκράτησης παιδιών πρέπει να συνοδεύεται από οδηγίες στη γλώσσα της χώρας όπου πωλείται με το ακόλουθο περιεχόμενο:
 14.2.
 Οι οδηγίες εγκατάστασης πρέπει να περιλαμβάνουν τα ακόλουθα σημεία:
 14.2.1.
 Για τα συστήματα συγκράτησης παιδιών της κατηγορίας «i-Size», οι ακόλουθη ετικέτα πρέπει να είναι εμφανώς ορατή στο εξωτερικό μέρος της συσκευασίας:
 Γνωστοποίηση
 Το παρόν αποτελεί σύστημα συγκράτησης παιδιών «i-Size». Είναι εγκεκριμένο με τον κανονισμό αριθ.129 για χρήση σε θέσεις καθημένου οχημάτων που είναι «συμβατές με i-Size» όπως αναφέρεται από τους κατασκευαστές οχημάτων στο εγχειρίδιο χρήσης του οχήματος.
 Σε περίπτωση αμφιβολίας, επικοινωνήστε με τον κατασκευαστή του συστήματος συγκράτησης παιδιών ή με τον πωλητή λιανικής.
 14.2.2.
 Για τα συστήματα συγκράτησης παιδιών της κατηγορίας «ISOFIX για ειδικά οχήματα», οι πληροφορίες σχετικά με το αντίστοιχο όχημα πρέπει να είναι εμφανώς ορατές στο σημείο πώλησης χωρίς αφαίρεση της συσκευασίας του συστήματος συγκράτησης παιδιών·
 14.2.3.
 Ο κατασκευαστής του συστήματος συγκράτησης παιδιών πρέπει να παρέχει στην εξωτερική συσκευασία πληροφορίες σχετικά με τη διεύθυνση στην οποία μπορεί να αποταθεί ο πελάτης δι’ αλληλογραφίας προκειμένου να αποκτήσει περισσότερες πληροφορίες σχετικά με την προσαρμογή του συστήματος συγκράτησης σε ορισμένα οχήματα·
 14.2.4.
 Ο τρόπος τοποθέτησης, συνοδευόμενος από φωτογραφίες και/ή πολύ ευκρινή σχέδια·
 14.2.5.
 Ο χρήστης πρέπει να προειδοποιείται ότι τα άκαμπτα στοιχεία και τα πλαστικά μέρη ενός συστήματος συγκράτησης παιδιών πρέπει να έχουν τέτοια θέση και να εγκαθίστανται κατά τρόπο ώστε να μην υφίσταται το ενδεχόμενο κατά την καθημερινή χρήση του οχήματος να παγιδευτούν από κινητό κάθισμα ή θύρα του οχήματος·
 14.2.6.
 Ο χρήστης πρέπει να προειδοποιείται ότι τα πορτ-μπεμπέ πρέπει να χρησιμοποιούνται σε θέση κατακόρυφη προς τον επιμήκη άξονα του οχήματος·
 14.2.7.
 Στην


text:
περίπτωση συστημάτων με μέτωπο προς τα πίσω, ο πελάτης πρέπει να προειδοποιείται να μην τα χρησιμοποιεί σε καθίσματα όπου βρίσκεται εγκατεστημένος εμπρόσθιος ενεργοποιημένος αερόσακος. Αυτές οι πληροφορίες πρέπει να είναι ευκρινώς ορατές στο σημείο πώλησης χωρίς την αφαίρεση της συσκευασίας·
 14.2.8.
 Για τα «συστήματα συγκράτησης ειδικών αναγκών i-Size» οι ακόλουθες πληροφορίες πρέπει να είναι εμφανώς ορατές στο σημείο πώλησης χωρίς αφαίρεση της συσκευασίας:
 Αυτό το «σύστημα συγκράτησης ειδικών αναγκών i-Size» έχει σχεδιαστεί ώστε να παρέχει επιπλέον υποστήριξη σε παιδιά που αντιμετωπίζουν δυσκολίες να λάβουν καθήμενη θέση σε συμβατικά καθίσματα. Συμβουλεύεστε πάντα τον γιατρό σας προκειμένου να βεβαιωθείτε ότι αυτό το σύστημα συγκράτησης είναι κατάλληλο για το παιδί σας.
 14.3.
 Οι οδηγίες χρήσης πρέπει να περιλαμβάνουν τα εξής σημεία:
 14.3.1.
 «Κλίμακα μεγέθους» και μέγιστη μάζα επιβάτη για τον οποίο προορίζεται η διάταξη:
 14.3.2.
 Ο τρόπος χρήσης πρέπει να παρουσιάζεται μέσω φωτογραφιών και/ή πολύ ευκρινών σχεδίων. Στην περίπτωση καθισμάτων που δύναται να χρησιμοποιηθούν τόσο με μέτωπο προς τα εμπρός όσο και με μέτωπο προς τα πίσω, πρέπει να παρέχεται σαφής προειδοποίηση ώστε το σύστημα συγκράτησης να τοποθετείται με μέτωπο προς τα πίσω έως ότου η ηλικία του παιδιού υπερβεί ένα αναφερόμενο όριο, ή έως ότου υπάρξει υπέρβαση κάποιου άλλου κριτηρίου ως προς τις διαστάσεις·
 14.3.3.
 Για τα συστήματα συγκράτησης παιδιών με μέτωπο προς τα εμπρός, οι ακόλουθες πληροφορίες πρέπει να είναι εμφανώς ορατές στο εξωτερικό μέρος της συσκευασίας:
 «ΣΗΜΑΝΤΙΚΟ — ΝΑ ΜΗΝ ΧΡΗΣΙΜΟΠΟΙΕΙΤΑΙ ΜΕ ΜΕΤΩΠΟ ΠΡΟΣ ΤΑ ΕΜΠΡΟΣ ΕΩΣ ΟΤΟΥ Η ΗΛΙΚΙΑ ΤΟΥ ΠΑΙΔΙΟΥ ΥΠΕΡΒΕΙ τους 15 μήνες (Βλέπε οδηγίες)».
 14.3.4.
 Η λειτουργία της πόρπης και των μηχανισμών ρύθμισης πρέπει να εξηγείται σαφώς·
 14.3.5.
 Πρέπει να συνιστάται οι ιμάντες που συγκρατούν το σύστημα συγκράτησης στο όχημα να είναι σφιχτοί, η διάταξη παρεμπόδισης περιστροφής να βρίσκεται σε επαφή με το δάπεδο του οχήματος, τυχόν ιμάντες που συγκρατούν το παιδί να προσαρμόζονται στο σώμα του παιδιού και οι ιμάντες να μην είναι συστραμμένοι·
 14.3.6.
 Πρέπει να τονίζεται ότι είναι σημαντικό να εξασφαλίζεται ότι οι ιμάντες πυέλου φέρονται χαμηλά ούτως ώστε να συγκρατείται σταθερά η πύελος·
 14.3.7.
 Πρέπει επίσης να συνιστάται ότι το σύστημα πρέπει να αντικαθίσταται όταν έχει υποστεί έντονη καταπόνηση σε περίπτωση ατυχήματος·
 14.3.8.
 Πρέπει να παρέχονται οδηγίες σχετικά με τον καθαρισμό·
 14.3.9.
 Πρέπει να παρέχεται γενική προειδοποίηση στον χρήστη σχετικά με τον κίνδυνο που ενέχουν οι όποιες μεταβολές ή προσθήκες στο σύστημα χωρίς την έγκριση της αρμόδιας αρχής έγκρισης τύπου και σχετικά με τον κίνδυνο που ενέχει η μη αυστηρή τήρηση των οδηγιών εγκατάστασης που παρέχονται από τον κατασκευαστή του συστήματος συγκράτησης παιδιών·
 14.3.10.
 Όταν το κάθισμα δεν παρέχεται με υφασμάτινο κάλυμμα, πρέπει να συνιστάται η διατήρηση του καθίσματος εκτός της ηλιακής ακτινοβολίας διότι σε αντίθετη περίπτωση ενδεχομένως να είναι πολύ ζεστό για το δέρμα του παιδιού·
 14.3.11.
 Πρέπει να συνιστάται να μην αφήνονται χωρίς επιτήρηση τα παιδιά που βρίσκονται στο σύστημα συγκράτησης·
 14.3.12.
 Πρέπει να συνιστάται η κατάλληλη ασφάλιση των αποσκευών ή άλλων αντικειμένων που ενδέχεται να προκαλέσουν τραυματισμούς σε περίπτωση σύγκρουσης.
 14.3.13.
 Πρέπει να συνιστάται:
 14.3.13.1.
 Το σύστημα συγκράτησης παιδιών να μην χρησιμοποιείται χωρίς το κάλυμμα·
 14.3.13.2.
 Το κάλυμμα του


text:
καθίσματος να μην αντικαθίσταται με κάλυμμα διαφορετικό από εκείνο που συνιστάται από τον κατασκευαστή, διότι το κάλυμμα αποτελεί αναπόσπαστο τμήμα της απόδοσης του συστήματος συγκράτησης.
 14.3.14.
 Πρέπει να προβλέπεται η διατήρηση των οδηγιών του συστήματος συγκράτησης παιδιών επάνω σε αυτό καθ’ όλη τη διάρκεια ζωής του προϊόντος ή στο εγχειρίδιο του οχήματος σε περίπτωση ενσωματωμένων συστημάτων συγκράτησης.
 14.3.15.
 Για τα «συστήματα συγκράτησης παιδιών i-Size», ο χρήστης πρέπει επίσης να παραπέμπεται στο εγχειρίδιο του κατασκευαστή του οχήματος.
 15. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ ΚΑΘΩΣ ΚΑΙ ΤΩΝ ΑΡΧΩΝ ΕΓΚΡΙΣΗΣ ΤΎΠΟΥ
 Τα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι αρμόδιες για την διενέργεια των δοκιμών έγκρισης τύπου, καθώς και των διοικητικών αρχών που χορηγούν εγκρίσεις τύπου και στις οποίες πρέπει να αποστέλλονται τα δελτία χορήγησης ή απόρριψης ή επέκτασης ή ανάκλησης έγκρισης τύπου, ή οριστικής παύσης παραγωγής που εκδίδονται σε άλλες χώρες.
 (1) Οι χαρακτηριστικοί αριθμοί των συμβαλλόμενων μερών στη συμφωνία του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3), έγγραφο TRANS/WP.29/78/αναθ.2/τροποποίηση 3.
 (2) Σύστημα στερέωσης του συστήματος συγκράτησης παιδιών (CRF), όπως ορίζεται στον κανονισμό αριθ. 16 (ζώνες ασφαλείας).
 (3) ΚΕΚ: βλέπε παράρτημα 17.
 (4) Να επανεξεταστεί εντός 3 ετών από την έναρξη ισχύος του παρόντος κανονισμού.
 (5) Να επανεξεταστεί εντός 3 ετών από την έναρξη ισχύος του παρόντος κανονισμού.
 (6) Να επανεξεταστεί εντός 3 ετών από την έναρξη ισχύος του παρόντος κανονισμού.
 (7) Να επανεξεταστεί εντός 3 ετών από την έναρξη ισχύος του παρόντος κανονισμού.
 (8) g = 9,81 m/s2.
 ΠΑΡΑΡΤΗΜΑ 1
 ΚΟΙΝΟΠΟΙΗΣΗ
 (Μέγιστες διαστάσεις: A4 (210 × 297 mm))
 ΠΑΡΑΡΤΗΜΑ 2
 ΔΙΑΤΑΞΗ ΤΟΥ ΣΗΜΑΤΟΣ ΣΓΚΡΙΣΗΣ
 Το σύστημα συγκράτησης παιδιών που φέρει το ανωτέρω σήμα έγκρισης αποτελεί σύστημα που δύναται να τοποθετηθεί σε κάθε θέση καθημένου σε όχημα συμβατό με το i-Size και που δύναται να χρησιμοποιείται στην κλίμακα μεγέθους 40 cm - 70 cm και στο όριο μάζας 24 kg· έχει εγκριθεί στη Γαλλία (Ε2) με αριθμό έγκρισης 002439. Ο αριθμός έγκρισης υποδηλώνει ότι η έγκριση χορηγήθηκε βάσει των προδιαγραφών του κανονισμού σχετικά με την έγκριση ενισχυμένων συστημάτων συγκράτησης παιδιών που χρησιμοποιούνται σε μηχανοκίνητα οχήματα, όπως έχει τροποποιηθεί από τη σειρά τροπολογιών 00. Επιπροσθέτως, στο σήμα έγκρισης πρέπει να προσδιορίζεται ο αριθμός του κανονισμού, ακολουθούμενος από τη σειρά τροπολογιών βάσει της οποίας χορηγήθηκε η έγκριση.
 Το σύστημα συγκράτησης παιδιών που φέρει το ανωτέρω σήμα έγκρισης αποτελεί σύστημα που δεν δύναται να τοποθετηθεί σε κάθε όχημα και που δύναται να χρησιμοποιείται στην κλίμακα μεγέθους 40 cm - 70 cm και στο όριο μάζας 24 kg· έχει εγκριθεί στη Γαλλία (Ε2) με αριθμό έγκρισης 002450. Ο αριθμός έγκρισης υποδηλώνει ότι η έγκριση χορηγήθηκε βάσει των προδιαγραφών του κανονισμού σχετικά με την έγκριση συστημάτων συγκράτησης παιδιών ISOFIX για ειδικά οχήματα που χρησιμοποιούνται σε μηχανοκίνητα οχήματα, όπως έχει τροποποιηθεί από τη σειρά τροπολογιών 00. Επιπροσθέτως, στο σήμα έγκρισης πρέπει να προσδιορίζεται ο αριθμός του κανονισμού, ακολουθούμενος από τη σειρά τροπολογιών βάσει


text:
της οποίας χορηγήθηκε η έγκριση.
 Σημείωση: Ο αριθμός έγκρισης και το(τα) επιπλέον σύμβολο(-α) πρέπει να τοποθετούνται κοντά στον κύκλο και είτε επάνω ή κάτω από το «Ε» ή στα αριστερά ή στα δεξιά του. Τα ψηφία του αριθμού έγκρισης πρέπει να βρίσκονται στην ίδια πλευρά με το «Ε» και να έχουν προσανατολισμό προς την ίδια διεύθυνση. Η θέση του(των) συμπληρωματικού(-ών) συμβόλου(-ων) πρέπει να είναι εκ διαμέτρου αντίθετη από τη θέση του σήματος έγκρισης. Πρέπει να αποφεύγεται η χρήση λατινικών ψηφίων ως αριθμών έγκρισης έτσι ώστε να αποφεύγονται συγχύσεις με άλλα σύμβολα.
 ΠΑΡΑΡΤΗΜΑ 3
 ΔΙΑΤΑΞΗ ΣΥΣΚΕΥΩΝ ΓΙΑ ΤΗ ΔΟΚΙΜΗ ΑΝΤΟΧΗΣ ΣΤΗ ΣΚΟΝΗ
 ΠΑΡΑΡΤΗΜΑ 4
 ΔΟΚΙΜΗ ΔΙΑΒΡΩΣΗΣ
 1. ΔΙΑΤΑΞΗ ΔΟΚΙΜΗΣ
 1.1.
 Το σύνολο συσκευών αποτελείται από ένα θάλαμο ψεκασμού, μία δεξαμενή για το διάλυμα άλατος, μία τροφοδοσία πεπιεσμένου αέρα κατάλληλα προετοιμασμένου, ένα ή περισσότερα ακροφύσια ψεκασμού, τα υποστηρίγματα δειγμάτων, έναν μηχανισμό θέρμανσης του θαλάμου και τα απαραίτητα μέσα ελέγχου. Οι διαστάσεις και οι λεπτομέρειες κατασκευής του συνόλου συσκευών παραμένουν στη εκλογή του κατασκευαστή, αρκεί να πληρούνται οι συνθήκες δοκιμής.
 1.2.
 Προέχει να εξασφαλιστεί ότι οι σταγόνες διαλύματος που συσσωρεύονται στην οροφή ή στο κάλυμμα του θαλάμου δεν πέφτουν στα δείγματα δοκιμής.
 1.3.
 Οι σταγόνες διαλύματος που πέφτουν από τα δοκιμαζόμενα δείγματα δεν πρέπει να επιστρέφουν στη δεξαμενή και δεν πρέπει να χρησιμοποιούνται στον ψεκασμό.
 1.4.
 Η συσκευή δεν πρέπει να κατασκευάζεται από υλικά που επηρεάζουν τη διαβρωτική ικανότητα του νέφους σταγονιδίων.
 2. ΘΕΣΗ ΤΩΝ ΔΕΙΓΜΑΤΩΝ ΔΟΚΙΜΗΣ ΣΤΟΝ ΘΑΛΑΜΟ ΨΕΚΑΣΜΟΥ
 2.1.
 Τα δείγματα, εξαιρουμένων των συσπειρωτήρων, πρέπει να υποστηρίζονται ή να κρεμώνται με κλίση που έχει τιμή μεταξύ 15 και 30° σε σχέση με την κατακόρυφο και κατά προτίμηση παράλληλα προς την κύρια διεύθυνση της οριζόντιας ροής ομίχλης εντός του θαλάμου, προσδιοριζόμενης σε σχέση προς την κυρίως επιφάνεια που υπόκειται στη δοκιμή.
 2.2.
 Οι συσπειρωτήρες πρέπει να υποστηρίζονται ή να κρεμώνται κατά τέτοιο τρόπο ώστε οι άξονες των προοριζόμενων για την επανατύλιξη των ιμάντων τυμπάνων να είναι κάθετοι προς την κύρια διεύθυνση της οριζόντιας ροής της ομίχλης εντός του θαλάμου. Το άνοιγμα του συσπειρωτήρα που προορίζεται για τη δίοδο του ιμάντα πρέπει επίσης να βρίσκεται έναντι αυτής της κύριας διεύθυνσης.
 2.3.
 Κάθε δείγμα πρέπει να τοποθετείται κατά τέτοιον τρόπο ώστε η ομίχλη να δύναται να εναποτίθεται ελεύθερα πάνω σε όλα τα δείγματα.
 2.4.
 Κάθε δείγμα πρέπει να τοποθετείται κατά τρόπο ώστε να εμποδίζεται η στάλαξη του διαλύματος άλατος από το ένα δείγμα στο άλλο.
 3. ΔΙΑΛΥΜΑ ΧΛΩΡΙΟΥΧΟΥ ΝΑΤΡΙΟΥ
 3.1.
 Το διάλυμα χλωριούχου νατρίου πρέπει να παρασκευαστεί διαλύοντας 5 ± 1 μέρη μάζας χλωριούχου νατρίου σε 95 μέρη απεσταγμένου νερού. Το άλας πρέπει να είναι από χλωριούχο νάτριο σχεδόν τελείως απαλλαγμένο από νικέλιο και χαλκό και να μη περιέχει στην ξηρά κατάσταση πλέον του 0,1 % ιωδιούχου νατρίου και πλέον του 0,3 % προσμείξεων συνολικά.
 3.2.
 Το διάλυμα πρέπει να είναι τέτοιο ώστε όταν ψεκάζεται στους 35°C, το pH του συλλεγόμενου διαλύματος να κυμαίνεται από 6,5 έως 7,2.
 4. ΠΕΠΙΕΣΜΕΝΟΣ ΑΕΡΑΣ
 4.1.
 Ο πεπιεσμένος αέρας που τροφοδοτείται στο(στα) ακροφύσιο(-α) για τον ψεκασμό του διαλύματος άλατος πρέπει να είναι απαλλαγμένος από έλαια και προσμείξεις και


text:
να διατηρείται υπό πίεση μεταξύ 70 kΝ/m2 και 170 kΝ/m2.
 5. ΣΥΝΘΗΚΕΣ ΕΝΤΟΣ ΤΟΥ ΘΑΛΑΜΟΥ ΨΕΚΑΣΜΟΥ
 5.1.
 Η θερμοκρασία της ζώνης έκθεσης του θαλάμου ψεκασμού πρέπει να διατηρείται στους 35°C ± 5°C. Τουλάχιστον δύο καθαροί συλλέκτες ομίχλης πρέπει να είναι τοποθετημένοι στην περιοχή της έκθεσης για να αποφευχθεί μία συσσώρευση σταγόνων διαλύματος που προέρχονται από τα δείγματα δοκιμής ή από οποιαδήποτε άλλη πηγή. Οι συλλέκτες πρέπει να τοποθετηθούν κοντά στα δοκιμαζόμενα δείγματα, ο ένας όσο το δυνατό πλησιέστερα των ακροφυσίων και ο άλλος όσο το δυνατό μακρύτερα των ακροφυσίων. Η ομίχλη πρέπει να είναι τέτοια ώστε για κάθε τμήμα 80 cm2 της περιοχής οριζόντιας συλλογής ο μέσος όγκος συλλεγόμενου διαλύματος σε κάθε συλλέκτη κατά τη διάρκεια μιας ώρας να περιλαμβάνεται μεταξύ των τιμών 1,0 και 2,0 ml, όταν οι μετρήσεις πραγματοποιήθηκαν επί μία περίοδο τουλάχιστον 16 ωρών.
 5.2.
 Το ακροφύσιο (ή τα ακροφύσια) πρέπει να διευθύνεται(-ονται) ή να μετατοπίζεται (-ονται) κατά τέτοιο τρόπο ώστε η ψεκάζουσα δέσμη να μη πλήττει ευθέως τα δοκιμαζόμενα δείγματα.
 ΠΑΡΑΡΤΗΜΑ 5
 ΔΟΚΙΜΗ ΦΘΟΡΑΣ ΜΕ ΤΡΙΒΗ ΚΑΙ ΜΙΚΡΟΟΛΙΣΘΗΣΗΣ
 Σχήμα 1
 Διαδικασία τύπου 1
 Παράδειγμα A
 Παράδειγμα Β
 Παραδείγματα διατάξεων δοκιμών που αντιστοιχούν στον τύπο του μηχανισμού ρύθμισης
 Σχήμα 2
 Διαδικασία τύπου 2
 Σχήμα 3
 Δοκιμή μικροολίσθησης
 Το φορτίο των 50 N στη συσκευή δοκιμής πρέπει να οδηγείται καθέτως κατά τρόπον ώστε να αποφεύγεται η αιώρηση του φορτίου και η συστροφή του ιμάντα.
 Ο μηχανισμός στερέωσης πρέπει να είναι προσαρτημένος στο φορτίο των 50 Ν κατά τον ίδιο τρόπο με τον οποίον είναι προσαρτημένος στο όχημα.
 ΠΑΡΑΡΤΗΜΑ 6
 ΠΕΡΙΓΡΑΦΗ ΤΗΣ ΑΜΑΞΑΣ
 1. ΑΜΑΞΑ
 1.1.
 Αν πρόκειται περί δοκιμών συστημάτων συγκράτησης παιδιών, η μάζα της άμαξας που φέρει μόνο το κάθισμα είναι μεγαλύτερη από 380 kg. Αν πρόκειται περί δοκιμών συστημάτων συγκράτησης παιδιών στην κατηγορία «ISOFIX για ειδικά οχήματα», η μάζα της άμαξας μαζί με τη δομή του προσδεδεμένου οχήματος πρέπει να είναι μεγαλύτερη από 800 kg.
 2. ΟΘΟΝΗ ΒΑΘΜΟΝΟΜΗΣΗΣ
 2.1.
 Στην άμαξα πρέπει να στερεωθεί σταθερά οθόνη βαθμονόμησης με σημειωμένη σε αυτή γραμμή ορίου κίνησης προκειμένου να επιτρέπεται ο προσδιορισμός της τήρησης των κριτηρίων εμπρόσθιας κίνησης από τα φωτογραφικά αρχεία.
 3. ΠΑΓΚΟΣ ΔΟΚΙΜΗΣ
 3.1. Το κάθισμα πρέπει να είναι κατασκευασμένο ως εξής:
 3.1.1.
 Άκαμπτο σταθερό ερεισίνωτο του οποίου οι διαστάσεις παρατίθενται στο προσάρτημα 1 του παρόντος παραρτήματος·
 3.1.2.
 Άκαμπτο σταθερό κάθισμα του οποίου οι διαστάσεις παρατίθενται στο προσάρτημα 1 του παρόντος παραρτήματος. Το οπίσθιο τμήμα του καθίσματος πρέπει να είναι κατασκευασμένο από άκαμπτη λαμαρίνα. Το εμπρόσθιο τμήμα του καθίσματος πρέπει επίσης να αποτελείται από σωλήνα διαμέτρου 20 mm·
 3.1.3.
 Για την πρόσβαση στο σύστημα αγκύρωσης ISOFIX πρέπει να διανοιχτούν ανοίγματα στο πίσω μέρος του μαξιλαριού του καθίσματος του πάγκου δοκιμής, όπως προδιαγράφεται στο προσάρτημα 1 του παρόντος παραρτήματος·
 3.1.4.
 Το πλάτος του πάγκου δοκιμής πρέπει να είναι 800 mm·
 3.1.5.
 Το ερεισίνωτο και το κάθισμα πρέπει να καλύπτονται από αφρώδη πολυουρεθάνη τα χαρακτηριστικά της οποίας παρέχονται στον πίνακα 1. Οι διαστάσεις του μαξιλαριού παρατίθενται στο προσάρτημα 1 του παρόντος παραρτήματος·
 Πίνακας 1
 Πρότυπο
 Τιμή
 Μονάδα
 Πυκνότητα
 EN ISO 845
 68-74
 Kg/m3
 Αντοχή στη συμπίεση
 EN ISO 3386/1


text:
(συμπίεση 40 %)
 13
 kPa
 Κάμψη υπό φόρτιση εγκοπής (ILD)
 EN ISO 2439B (συμπίεση 40 %)
 500 (+/15 %)
 Ν
 Αντοχή σε εφελκυσμό
 EN ISO 1798
 ≥ 150
 kPa
 Τελική επιμήκυνση
 EN ISO 1798
 ≥ 120
 %
 Παραμόρφωση λόγω συμπίεσης
 EN ISO 1856 (22hr/50 %/70 °C)
 ≤ 3
 %
 3.1.6.
 Η αφρώδης πολυουρεθάνη πρέπει να καλύπτεται από ύφασμα σκιάδιου από πολυακρυλική ίνα, τα χαρακτηριστικά του οποίου παρατίθενται στον πίνακα 2.
 Πίνακας 2
 Ειδική μάζα (g/m2) 290
 Αντοχή στη θραύση κατά DIN 53587 σε δείγμα δοκιμής πλάτους 50 mm:
 Κατά μήκος (kg): 120
 Κατά πλάτος (kg): 80
 3.1.7.
 Κάλυψη του μαξιλαριού του καθίσματος του πάγκου δοκιμής και του μαξιλαριού του ερεισινώτου δοκιμής
 3.1.7.1.
 Το αφρώδες μαξιλάρι του πάγκου κατασκευάζεται από τετράγωνο αφρώδες τμήμα (800 × 575 × 135 mm) κατά τρόπο ώστε (βλέπε σχήμα 1 του προσαρτήματος 1 του παρόντος παραρτήματος) το σχήμα του να ομοιάζει με εκείνο της κάτω πλάκας αλουμινίου που προσδιορίζεται στο σχήμα 2 του προσαρτήματος 1 του παρόντος παραρτήματος.
 3.1.7.2.
 Διανοίγονται έξι οπές στην κάτω πλάκα προκειμένου να στερεωθεί στην άμαξα με τη χρήση κοχλιών. Οι οπές διανοίγονται κατά μήκος του μακρότερου άκρου της πλάκας, τρεις σε κάθε πλευρά, ενώ η θέση τους εξαρτάται από την κατασκευή της άμαξας. Στις οπές τοποθετούνται έξι κοχλίες. Συνιστάται οι κοχλίες να στερεωθούν στην πλάκα με το κατάλληλο κολλητικό υλικό. Στη συνέχεια οι κοχλίες συσφίγγονται με τη χρήση περικοχλίων.
 3.1.7.3.
 Το υλικό κάλυψης (1 250 × 1 200 mm, βλέπε σχήμα 3 του προσαρτήματος 1 του παρόντος παραρτήματος) κόβεται κατά το πλάτος του κατά τρόπο ώστε να μην είναι δυνατή η υπερκάλυψη του υλικού μετά την κάλυψη. Πρέπει να υφίσταται διάκενο περίπου 100 mm μεταξύ των ακμών του υλικού κάλυψης. Συνεπώς, το υλικό πρέπει να κοπεί σε περίπου 1 200 mm.
 3.1.7.4.
 Στο υλικό κάλυψης σημειώνονται δύο γραμμές κατά μήκους του πλάτους του. Σημειώνονται σε απόσταση 375 mm από τον άξονα του υλικού κάλυψης (βλέπε σχήμα 3 του προσαρτήματος 1 του παρόντος παραρτήματος).
 3.1.7.5.
 Το μαξιλάρι του καθίσματος του πάγκου δοκιμής τοποθετείται ανάποδα επάνω στο υλικό κάλυψης με την κάτω πλάκα αλουμινίου προς τα επάνω.
 3.1.7.6.
 Το υλικό κάλυψης τανύζεται και στα δύο άκρα έως ότου οι γραμμές που έχουν σχηματιστεί σε αυτό να συμπίπτουν με τις ακμές της κάτω πλάκας αλουμινίου. Σε κάθε θέση κοχλία γίνονται μικρές τομές και το υλικό κάλυψης σύρεται επάνω από τους κοχλίες.
 3.1.7.7.
 Πρέπει να γίνουν τομές στο υλικό κάλυψης στη θέση των αυλακώσεων στην κάτω πλάκα και στον αφρό.
 3.1.7.8.
 Το κάλυμμα κολλάται στην πλάκα αλουμινίου με εύκαμπτη κόλλα. Πριν από την κόλληση πρέπει να αφαιρεθούν τα περικόχλια.
 3.1.7.9.
 Τα πτερύγια στις άκρες διπλώνονται επάνω στην πλάκα και κολλούνται.
 3.1.7.10.
 Τα πτερύγια στις αυλακώσεις διπλώνονται εσωτερικά και κολλούνται με ανθεκτική ταινία.
 3.1.7.11.
 Η εύκαμπτη κόλλα πρέπει να αφεθεί να στεγνώσει για τουλάχιστον 12 ώρες.
 3.1.7.12.
 Το μαξιλάρι του ερεισινώτου καλύπτεται κατά ακριβώς τον ίδιο τρόπο με το μαξιλάρι του καθίσματος, με τη μόνη διαφορά ότι οι γραμμές στο υλικό κάλυψης
 (1 250 × 850 mm) σημειώνονται σε απόσταση 333 mm από τον άξονα του


text:
υλικού.
 3.1.8.
 Η γραμμή Cr συμπίπτει με τη γραμμή τομής μεταξύ του άνω επιπέδου του μαξιλαριού του καθίσματος δοκιμής και του εμπρόσθιου επιπέδου του μαξιλαριού του ερεισινώτου δοκιμής.
 3.2. Δοκιμή συστημάτων με μέτωπο προς τα πίσω
 3.2.1.
 Στην άμαξα πρέπει να τοποθετηθεί ειδικό πλαίσιο προκειμένου να στηρίζει το σύστημα συγκράτησης παιδιών όπως παρουσιάζεται στο σχήμα 1.
 3.2.2.
 Στην άμαξα πρέπει να στερεωθεί σταθερά χαλύβδινος σωλήνας κατά τρόπο ώστε η άσκηση φόρτισης 5 000 ± 50 N οριζοντίως στο κέντρο του σωλήνα να μην προκαλεί κίνηση για απόσταση μεγαλύτερη των 2 mm.
 3.2.3.
 Οι διαστάσεις του σωλήνα πρέπει να είναι: 500 × 100 × 90 mm.
 Σχήμα 1
 Ρυθμίσεις για τη δοκιμή συστήματος με μέτωπο προς τα πίσω
 Διαστάσεις σε mm
 3.3. Έδρα δαπέδου άμαξας
 3.3.1.
 Η έδρα δαπέδου της άμαξας πρέπει να είναι κατασκευασμένη από επίπεδο μεταλλικό φύλλο ομοιόμορφου πάχους και υλικού, βλέπε σχήμα 2 του προσαρτήματος 3 του παρόντος παραρτήματος.
 3.3.1.1.
 Η έδρα δαπέδου πρέπει να είναι άκαμπτα στερεωμένη επί της άμαξας. Το ύψος της έδρας δαπέδου ως προς το σημείο προβολής του άξονα Cr, διάσταση (1) στο προσάρτημα 2 του παρόντος παραρτήματος, σχήμα 2, πρέπει να προσαρμόζεται ούτως ώστε να πληροί τις προδιαγραφές του σημείου 7.1.3.6.3. του παρόντος κανονισμού.
 3.3.1.2.
 Η έδρα δαπέδου πρέπει να είναι σχεδιασμένη κατά τρόπο ώστε η επιφανειακή σκληρότητα να μην είναι μικρότερη από 120 HB, σύμφωνα με το πρότυπο EN ISO 6506-1:1999.
 3.3.1.3.
 Η έδρα δαπέδου πρέπει να αντέχει κατακόρυφη συμπυκνωμένη φόρτιση 5 kN, χωρίς να προκαλεί κατακόρυφη μετατόπιση μεγαλύτερη από 2 mm ως προς τον άξονα Cr και χωρίς να προκύπτει μόνιμη παραμόρφωση.
 3.3.1.4.
 Η επιφανειακή τραχύτητα της έδρας δαπέδου δεν πρέπει να υπερβαίνει την τιμή 6,3 Ra, σύμφωνα με το πρότυπο ISO 4287:1997.
 3.3.1.5.
 Ο σχεδιασμός της έδρας δαπέδου πρέπει να είναι τέτοιος ώστε μετά τη διεξαγωγή δυναμικής δοκιμής συστημάτων συγκράτησης παιδιών, σύμφωνα με τον παρόντα κανονισμό, να μην προκύπτει μόνιμη παραμόρφωση.
 4. ΔΙΑΤΑΞΗ ΑΚΙΝΗΤΟΠΟΙΗΣΗΣ
 4.1.
 Η διάταξη αυτή αποτελείται από δύο ταυτοσήμους απορροφητήρες συναρμολογημένους εν παραλλήλω.
 4.2.
 Αν είναι απαραίτητο, ένας συμπληρωματικός απορροφητήρας χρησιμοποιείται για κάθε αύξηση 200 kg της ονομαστικής μάζας. Κάθε απορροφητήρας πρέπει να περιλαμβάνει:
 4.2.1.
 Ένα περικάλυμμα σχηματιζόμενο από χαλύβδινο σωλήνα·
 4.2.2.
 Έναν σωλήνα πολυουρεθάνης που απορροφά την ενέργεια·
 4.2.3.
 Ένα λειασμένο χαλύβδινο τμήμα σχήματος ελιάς που εισχωρεί στον απορροφητή· και
 4.2.4.
 Μία ράβδο και μία πλάκα κρούσης.
 4.3.
 Οι διαστάσεις των διαφόρων τμημάτων αυτού του απορροφητήρα παρουσιάζονται στο σχέδιο του προσαρτήματος 2 του παρόντος παραρτήματος.
 4.4.
 Τα χαρακτηριστικά του απορροφώντος υλικού παρατίθενται στον πίνακα 3 και στον πίνακα 4 του παρόντος παραρτήματος.
 4.5.
 Αμέσως πριν χρησιμοποιηθεί για καθεμία από τις δοκιμές βαθμονόμησης που περιγράφονται στο παράρτημα 7 του παρόντος κανονισμού, το σύνολο της διάταξης πρέπει να διατηρηθεί τουλάχιστον επί 12 ώρες σε θερμοκρασία μεταξύ 15 °C και 25 °C. Η διάταξη ακινητοποίησης πρέπει να πληροί, για κάθε τύπο δοκιμής, τις προδιαγραφές απόδοσης που ορίζονται στα προσαρτήματα 1 και 2 του παραρτήματος 7. Για τις δυναμικές δοκιμές ενός συστήματος συγκράτησης παιδιών, το σύνολο της διάταξης πρέπει να διατηρηθεί επί τουλάχιστον 12 ώρες σε θερμοκρασία ίδια, ± 2


text:
°C, με εκείνην της δοκιμής βαθμονόμησης. Θα γίνεται δεκτή οποιαδήποτε άλλη διάταξη παρέχει ισοδύναμα αποτελέσματα.
 Πίνακας 3
 Χαρακτηριστικά του απορροφώντος υλικού «Α»
 (2)
 [Μέθοδος ASTM 2000 (1980), εκτός αντίθετης ένδειξης]
 Σκληρότητα A:
 88 ± 2 σε θερμοκρασία 20 °C ± 5 °C
 Αντοχή στη θραύση:
 Ro ≥ 300 kg/cm2
 Ελάχιστη επιμήκυνση:
 Ao ≥ 400 %
 Δομοστοιχείο σε 100 % επιμήκυνση:
 ≥ 70 kg/cm2
 Δομοστοιχείο σε 300 % επιμήκυνση:
 ≥ 130 kg/cm2
 Ευθραυστότητα στο ψύχος (μέθοδος ASTM D 736):
 5 ώρες σε -55 °C
 Ρύθμιση συμπίεσης (Μέθοδος Β):
 22 ώρες σε 70 °C ≤ 45 %
 Πυκνότητα σε 25 °C:
 1,08 έως 1,12
 Γήρανση στον αέρα [μέθοδος ASTM D 573 (1981)]:
 70 ώρες σε 100 °C:
 Σκληρότητα: μέγιστη μεταβολή ±3
 Αντοχή στη θραύση: ελάττωση < 10 % του Ro
 Επιμήκυνση: ελάττωση < 10 % του Ao
 Βάρος: ελάττωση < 1 %
 Εμβάπτιση σε έλαιο (μέθοδος ASTM D 471 (1979) Οil Νο.1):
 70 ώρες σε 100 °C:
 Σκληρότητα: μέγιστη μεταβολή ±4
 Αντοχή στη θραύση: ελάττωση < 15 % του Ro
 Επιμήκυνση: ελάττωση < 10 % του Ao
 Όγκος: διόγκωση < 5 %
 Εμβάπτιση σε έλαιο (μέθοδος ASTM D 471 (1979) Οil No.3):
 70 ώρες σε 100 °C:
 Αντοχή στη θραύση: ελάττωση < 15 % του Ro
 Επιμήκυνση: ελάττωση < 15 % του Ao
 Όγκος: διόγκωση < 20 %
 Εμβάπτιση σε απεσταγμένο νερό:
 1 εβδομάδα σε 70 °C:
 Αντοχή στη θραύση: ελάττωση < 35 % του Ro
 Επιμήκυνση: αύξηση < 20 % του Ao
 Πίνακας 4
 Χαρακτηριστικά του απορροφώντος υλικού «Β»
 Μέθοδος ASTM 2000 (1980), εκτός αντίθετης ένδειξης
 Σκληρότητα A:
 88 ± 2 σε θερμοκρασία 20 °C ± 5 °C
 Αντοχή στη θραύση:
 Ro ≥ 300 kg/cm2
 Ελάχιστη επιμήκυνση:
 Ao ≥ 400 %
 Δομοστοιχείο σε 100 % επιμήκυνση:
 ≥ 70 kg/cm2
 Δομοστοιχείο σε 300 % επιμήκυνση:
 ≥ 130 kg/cm2
 Ευθραυστότητα στο ψύχος (μέθοδος ASTM D 736):
 5 ώρες σε -55 °C
 Ρύθμιση συμπίεσης (Μέθοδος Β):
 22 ώρες σε 70 °C ≤ 45 %
 Πυκνότητα σε 25 °C:
 1,08 έως 1,12
 Γήρανση στον αέρα [μέθοδος ASTM D 573 (1981)]:
 70 ώρες σε 100 °C:
 Σκληρότητα: μέγιστη μεταβολή ±4
 Αντοχή στη θραύση: ελάττωση < 15 % του Ro
 Επιμήκυνση: ελάττωση < 10 % του Ao
 Όγκος: διόγκωση < 5 %
 Εμβάπτιση σε έλαιο (μέθοδος ASTM D 471 (1979) Οil No.3):
 70 ώρες σε 100 °C:
 Αντοχή στη θραύση: ελάττωση < 15 % του Ro
 Επιμήκυνση: ελάττωση < 15 % του Ao
 Όγκος: διόγκωση < 20 %
 Εμβάπτιση σε απεσταγμένο νερό:
 1 εβδομάδα σε 70 °C
 Αντοχή στη θραύση: ελάττωση < 35 % του Ro
 Επιμήκυνση: αύξηση < 20 % του Ao
 (1) Η διάσταση πρέπει να είναι 210 mm με εύρος προσαρμογής της τάξης των ±70 mm.
 (2) Η διεύθυνση για να αποκτηθούν τα σχετικά πρότυπα ASTM είναι: ASTM, 1916 Race Street, Philadelphia, USA PA 19 103.
 Προσάρτημα 1
 Σχήμα 1
 Διαστάσεις του καθίσματος και των μαξιλαριών του καθίσματος
 Διαστάσεις σε mm
 Σχήμα 2
 Διαστάσεις της κάτω πλάκας αλουμινίου
 Σχήμα 3
 Διαστάσεις του υλικού κάλυψης (διαστάσεις σε mm)
 Προσάρτημα 2
 Διάταξη και χρήση αγκυρώσεων στην